amanoisuno/poetBack huggingface dataset:
琴曲歌辭 胡笳十八拍 第十六拍 劉商 
去時只覺天蒼蒼，歸日始知胡地長。重陰白日落何處？秋鴈所向應南方。平沙四顧自迷惑，遠近悠悠隨鴈行。征途未盡馬蹄盡，不見行人邊草黃。
琴曲歌辭 胡笳十八拍 第十七拍 劉商 
行盡胡天千萬里，惟見黃沙白雲起。馬飢跑雪銜草根，人渴敲冰飲流水。燕山髣髴辨烽戍，鼙鼓如聞漢家壘。努力前程是帝鄉，生前免向胡中死。
琴曲歌辭 胡笳十八拍 第十八拍 劉商 
歸來故鄉見親族，田園半蕪春草綠。明燭重然煨燼灰，寒泉更洗沈泥玉。載持巾櫛禮儀好，一弄絲桐生死足。出入關山十二年，哀情盡在胡笳曲。
琴曲歌辭 飛龍引二首 一 李白  琴曲歌辞 联想 乐府 抒情
黃帝鑄鼎於荆山，鍊丹砂。丹砂成黃金，騎龍飛上太清家。雲愁海思令人嗟，宮中綵女顏如花。飄然揮手凌紫霞，從風縱體登鑾車。登鑾車，侍軒轅。遨遊青天中，其樂不可言。
琴曲歌辭 飛龍引二首 二 李白  神话 琴曲歌辞 乐府 抒情
鼎湖流水清且閑，軒轅去時有弓劒。古人傳道留其間，後宮嬋娟多花顏。乘鸞飛煙亦不還，騎龍攀天造天關。造天關，聞天語，長雲河車載玉女。載玉女，過紫皇，紫皇乃賜白兔所擣之藥，後天而老凋三光。下視瑤池見王母，蛾眉蕭颯如秋霜。
琴曲歌辭 烏夜啼引 張籍 
秦烏啼啞啞，夜啼長安吏人家。吏人得罪囚在獄，傾家賣產將自贖。少婦起聽夜啼烏，知是官家有赦書。下牀心喜不重寐，未明上堂賀舅姑。少婦語啼烏，汝啼慎勿虛。借汝庭樹作高巢，年年不令傷爾雛。
琴曲歌辭 宛轉歌 一 郎大家宋氏 
風已清，月朗琴復鳴。掩抑非千態，殷勤是一聲。歌宛轉，宛轉和且長。願爲雙鴻鵠，比翼共翱翔。
琴曲歌辭 宛轉歌 二 郎大家宋氏 
日已暮，長簷鳥應度。此時望君君不來，此時思君君不顧。歌宛轉，宛轉那能異棲宿。願爲形與影，出入恆相逐。
琴曲歌辭 宛轉歌二首 一 劉方平 
星參差，月二八，燈五枝。黃鶴瑤琴將別去，芙蓉羽帳惜空垂。歌宛轉，宛轉恨無窮。願爲波與浪，俱起碧流中。
琴曲歌辭 宛轉歌二首 二 劉方平 
曉將近，黃姑織女銀河盡。九華錦衾無復情，千金寶鏡誰能引。歌宛轉，宛轉傷別離。願作楊與柳，同向玉窗垂。
琴曲歌辭 宛轉行 張籍 
華屋重翠幄，綺席雕象牀。遠漏微更疎，薄衾中夜涼。爐氳暗裴回，寒燈背斜光。妍姿結宵態，寢臂幽夢長。宛轉復宛轉，憶憶更未央。
琴曲歌辭 王敬伯歌 李端 
妾本舟中客，聞君江上琴。君初感妾歎，妾亦感君心。遂出合歡被，同爲交頸禽。傳杯惟畏淺，接膝猶嫌遠。侍婢奏箜篌，女郎歌宛轉。宛轉怨如何，中庭霜漸多。霜多葉可惜，昨日非今夕。徒結萬里歡，終成一宵客。王敬伯，淥水青山從此隔。
琴曲歌辭 三峽流泉歌 李季蘭 
妾家本住巫山雲，巫山流水常自聞。玉琴彈出轉寥敻，直似當時夢中聽。三峽流泉幾千里，一時流入深閨裏。巨石奔崖指下生，飛波走浪弦中起。初疑噴湧含雷風，又似嗚咽流不通。回湍曲瀨勢將盡，時復滴瀝平沙中。憶昔阮公爲此曲，能使仲容聽不足。一彈既罷復一彈，願似流泉鎮相續。
琴曲歌辭 風入松歌 僧皎然 
西嶺松聲落日秋，千枝萬葉風颼飀。美人援琴弄成曲，寫得松間聲斷續。聲斷續，清我魂，流波壞陵安足論。美人夜坐月明裏，含少商兮照清徵。風何淒兮飄飉，攪寒松兮又夜起。夜未央，曲何長，金徽更促聲泱泱。何人此時不得意，意苦弦悲聞客堂。
琴曲歌辭 秋風引 劉禹錫  写风 秋天 风 思乡
何處秋風至？蕭蕭送鴈羣。朝來入庭樹，孤客最先聞。
琴曲歌辭 明月引 盧照鄰  洞庭湖
洞庭波起兮鴻鴈翔，風瑟瑟兮野蒼蒼。浮雲卷靄，明月流光。荆南兮趙北，碣石兮瀟湘。澄清規於萬里，照離思於千行。橫桂枝於西第，繞菱花於北堂。高樓思婦，飛蓋君王。文姬絕域，侍子他鄉。見胡鞍之似練，知漢劒之如霜。試登高而極目，莫不變而迴腸。
琴曲歌辭 明月歌 閻朝隱 
梅花雪白柳葉黃，雲霧四起月蒼蒼，箭水泠冷刻漏長。揮玉指，拂羅裳，爲君一奏楚明光。
琴曲歌辭 綠竹引 宋之問 
青溪綠潭潭水側，修竹嬋娟同一色。徒生仙實鳳不遊，老死空山人詎識。妙年秉願逃俗紛，歸臥嵩丘弄白雲。
琴曲歌辭 山人勸酒 李白  琴曲歌辞 仕途 感伤 乐府
蒼蒼雲松，落落綺皓。春風爾來爲阿誰，胡蝶忽然滿芳草。秀眉霜雪顏桃花，骨青髓綠長美好。稱是秦時避世人，勸酒相歡不知老。各守兔鹿志，恥隨龍虎爭。歘起佐太子，漢王乃復驚。顧謂戚夫人，彼翁羽翼成。歸來南山下，泛若雲無情。舉觴酹巢由，洗耳何獨清？浩歌望嵩嶽，意氣還相傾。
琴曲歌辭 幽澗泉 李白  琴曲歌辞 音乐 感伤 乐府
拂彼白石，彈吾素琴。幽澗愀兮流泉深，善手明徽高張清。心寂歷似千古，松颼飀兮萬尋。中見愁猨弔影而危處兮，呌秋木而長吟。客有哀時失志而聽者，淚淋浪以霑襟。乃緝商綴羽，潺湲成音。吾但寫聲發情於妙指，殊不知此曲之古今。幽澗泉，鳴深林。
琴曲歌辭 龍宮操 顧況 
龍宮月明光參差，精衛銜石東飛時。鮫人織綃采藕絲，翻江倒海傾吳蜀。漢女江妃杳相續，龍王宮中水不足。
琴曲歌辭 飛鳶操 劉禹錫 
鳶飛杳杳青雲裏，鳶鳴蕭蕭風四起。旗尾飄揚勢漸高，箭頭砉劃聲相似。長空悠悠霽日懸，六翮不動凝飛煙。遊鶤翔鴈出其下，慶雲清景相迴旋。忽聞飢烏一噪聚，瞥下雲中爭腐鼠。騰音礪吻相喧呼，仰天大嚇疑鴛雛。畏人避犬投高處，俛啄無聲猶屢顧。青鳥自愛玉山禾，仙禽徒貴華亭露。樸𣙙危巢向暮時，毰毸飽腹蹲枯枝。遊童挾彈一麾肘，臆碎羽分人不悲。天生衆禽各有類，威鳳文章在仁義。鷹隼儀形螻蟻心，雖能戾天何足貴。
琴曲歌辭 昇仙操 李羣玉 
嬴女去秦宮，瓊簫生碧空。鳳臺閉煙霧，鸞吹飄天風。復聞周太子，亦遇浮丘公。叢簧發仙弄，輕舉紫霞中。濁世不久住，清都路何窮。一去霄漢上，世人那得逢。
琴曲歌辭 司馬相如琴歌 張祜 
鳳兮鳳兮非無凰，山重水闊不可量。梧桐結陰在朝陽，濯羽弱水鳴高翔。
琴曲歌辭 霍將軍 崔顥 
長安甲第高入雲，誰家居住霍將軍。日晚朝回擁賓從，路傍揖拜何紛紛。莫言炙手手可熱，須臾火盡灰亦滅。莫言貧賤即可欺，人生富貴自有時。一朝天子賜顏色，世上悠悠應自知。
琴曲歌辭 琴歌 顧況 
琴調秋些，胡風遶雪。峽泉生咽，佳人愁些。
雜曲歌辭 秦女休行 李白  歌颂 复仇 妇女 杂曲歌辞 乐府
西門秦氏女，秀色如瓊花。手揮白楊刀，清晝殺讐家。羅袖灑赤血，英聲凌紫霞。直上西山去，關吏相邀遮。壻爲燕國王，身被詔獄加。犯刑若履虎，不畏落爪牙。素頸未及斷，摧眉伏泥沙。金雞忽放赦，大辟得寬賒。何慙聶政姊，萬古共驚嗟。
雜曲歌辭 出門行二首 一 孟郊 
長河悠悠去無極，百齡同此可歎息。秋風白露霑人衣，壯心凋落奪顏色。少年出門將訴誰，川無梁兮路無岐。一聞陌上苦寒奏，使我佇立驚且悲。君今得意厭粱肉，豈復念我貧賤時。
雜曲歌辭 出門行二首 二 孟郊 
海風蕭蕭天雨霜，窮愁獨坐夜何長？驅車舊憶太行險，始知遊子悲故鄉。美人相思隔天闕，長望雲端不可越。手持琅玕欲有贈，愛而不見心斷絕。南山峨峨白石爛，碧海之波浩漫漫。參辰出沒不相待，我欲橫天無羽翰。
雜曲歌辭 出門行 元稹 
兄弟同出門，同行不同志。悽悽分岐路，各各營所爲。兄上荆山巔，翻石辨虹氣。弟沈滄海底，偷珠待龍睡。出門不數年，同歸亦同遂。俱用私所珍，升沈自茲異。獻珠龍王宮，值龍覓珠次。但喜復得珠，不求珠所自。酬客雙龍女，授客六龍轡。遣充行雨神，雨澤隨客意。雩夏鐘鼓繁，禜秋玉帛積。彩色畫廊廟，奴僮被珠翠。驥騄千萬雙，鴛鴦七十二。言者禾稼枯，無人敢輕議。其兄因獻璞，再刖不履地。門戶親戚疎，匡牀妻妾棄。銘心有所待，視足無所愧。持璞自枕頭，淚痕雙血漬。一朝龍醒寤，本問偷珠事。因知行雨偏，妻子五刑備。仁兄捧屍哭，勢友掉頭諱。喪車黔首葬，弔客青蠅至。楚有望氣人，王前忽長跪。賀王得貴寶，不遠王所莅。求之果如言，剖則浮雲膩。白珩無顏色，垂棘有瑕累。在楚列地封，入趙連城貴。秦遣李斯書，書爲傳國瑞。秦亡漢魏傳，傳者得神器。卞和名永永，與寶不相墜。勸爾出門行，行難莫行易。易得還易失，難同亦難離。善賈識貪廉，良田無稙穉。磨劒莫磨錐，磨錐成小利。
雜曲歌辭 出自薊北門行 李白  杂曲歌辞 战争 生活 乐府
虜陣橫北荒，胡星曜精芒。羽書速驚電，烽火晝連光。虎竹救邊急，戎車森已行。明主不安席，按劒心飛揚。推轂出猛將，連旗登戰場。兵威衝絕漠，殺氣凌穹蒼。列卒赤山下，開營紫塞傍。途冬沙風緊，旌旗颯凋傷。[畫]角悲海月，征衣卷天霜。揮刃斬樓蘭，彎弓射賢王。單于一平蕩，種落自奔亡。收功報天子，行歌歸咸陽。
雜曲歌辭 薊門行五首 一 高適 
邊城十一月，雨雪亂霏霏。元戎號令嚴，人馬亦輕肥。羌胡無盡日，征戰幾人歸。
雜曲歌辭 薊門行五首 二 高適 
幽州多騎射，結髮重橫行。一朝事將軍，出入有聲名。紛紛獵秋草，相向角弓鳴。
雜曲歌辭 薊門行五首 三 高適 
薊門逢古老，獨立思氛氳。一身既零丁，頭鬢白紛紛。勳庸今已矣，不識霍將軍。
雜曲歌辭 薊門行五首 四 高適 
茫茫長城外，日沒更煙塵。胡騎雖憑陵，漢兵不顧身。古樹滿空塞，黃雲愁殺人。
雜曲歌辭 薊門行五首 五 高適 
漢家能用武，開拓窮異域。戍卒厭糠覈，降胡飽衣食。開亭試一望，吾欲涕霑臆。
雜曲歌辭 薊門行 李希仲 
旄頭有精芒，胡騎獵秋草。羽檄南渡河，邊庭用兵早。漢家愛征戰，宿將今已老。辛苦羽林兒，從戎榆關道。一身救邊速，烽火連薊門。前軍鳥飛斷，格鬬塵沙昏。寒日鼓聲急，單于夜火奔。當須徇忠義，身死報國恩。
雜曲歌辭 君子有所思行 李白  无奈 乐府 杂曲歌辞 愤慨
紫閣連終南，青冥天倪色。憑崖望咸陽，宮闕羅北極。萬井驚畫出，九衢如弦直。渭水清銀河，橫天流不息。朝野盛文物，衣冠何翕赩。廐馬散連山，軍容威絕域。伊皐運元化，衛霍輸筋力。歌鐘樂未休，榮去老還逼。圓光過滿缺，太陽移中昃。不散東海金，何爭西輝匿。無作牛山悲，惻愴淚霑臆。
雜曲歌辭 君子有所思行 一 僧貫休 
我愛正考甫，思賢作商頌。我愛揚子雲，理亂皆如鳳。振衣中夜起，露花香旖旎。撲碎驪龍明月珠，敲出鳳凰五色髓。陋卷蕭蕭風淅淅，緬想斯人勝珪璧。寂寥千載不相逢，無限區區盡虛擲。君不見沈約道，佳人不在茲，春光爲誰惜。
雜曲歌辭 君子有所思行 二 僧貫休 
安得龍猛筆，點石爲黃金。散問酷吏家，使無貪殘心。甘棠密葉成翠幄，潁鳳不來天地塞。所以傾城人，如今不可得。
雜曲歌辭 傷歌行 張籍 
黃門詔下促收捕，京兆君繫御史府。出門無復部曲隨，親戚相逢不容語。辭成謫尉南海州，受命不得須臾留。身著青衫騎惡馬，東門之東無送者。郵夫防吏急喧驅，往往驚墮馬蹏下。長安里中荒大宅，朱門已除十二戟。高堂舞榭鎖管弦，美人遙望西南天。
雜曲歌辭 傷歌行 孟郊 
衆毒蔓貞松，一枝難久榮。豈知黃庭客，仙骨生不成。春色舍芳蕙，秋風遶枯莖。彈琴不成曲，始覺知音傾。館月改舊照，弔賓寫餘情。還舟空江上，波浪送銘旌。
雜曲歌辭 傷歌行 莊南傑 
兔走鳥飛不相見，人事依稀速如電。王母夭桃一度開，玉樓紅粉千回變。車馳馬走咸陽道，石家舊宅空荒草。秋雨無情不惜花，芙蓉一一驚香倒。勸君莫謾栽荆棘，秦皇虛費驅山力。英風一去更無言，白骨沈埋暮山碧。
雜曲歌辭 悲歌 李白  抒情 孤独 理想 怀才不遇
悲來乎，悲來乎！主人有酒且莫斟，聽我一曲悲來吟。悲來不吟還不笑，天下無人知我心。君有數斗酒，我有三尺琴。琴鳴酒樂兩相得，一杯不啻千鈞金。悲來乎，悲來乎！天雖長，地雖久，金玉滿堂應不守。富貴百年能幾何？死生一度人皆有。孤猨坐啼墳上月，且須一盡杯中酒。悲來乎，悲來乎！鳳鳥不至河無圖，微子去之箕子奴。漢帝不憶李將軍，楚王放却屈大夫。悲來乎，悲來乎！秦家李斯早追悔，虛名撥向身之外。范子何曾愛五湖，功成名遂身自退。劒是一夫用，書能知姓名。惠施不肯干萬乘，卜式未必窮一經。還須黑頭取方伯，莫謾白首爲儒生。
雜曲歌辭 悲哉行 孟雲卿 
孤兒去慈親，遠客喪主人。莫吟苦辛曲，誰忍聞可聞。可聞不可說，去去無期別。行人念前程，不待參辰沒。朝亦常苦飢，暮亦常苦飢。飄飄萬餘里，貧賤多是非。少年莫遠遊，遠遊多不歸。
雜曲歌辭 悲哉行 白居易 
悲哉爲儒者，力學不能疲。讀書眼欲暗，秉筆手生胝。十上方一第，成名常苦遲。縱有宦達者，兩鬢已成絲。可憐少壯日，適在窮賤時。丈夫老且病，焉用富貴爲。沈沈朱門宅，中有乳臭兒。狀貌如婦人，光明膏粱肌。手不把書卷，身不擐戎衣。二十襲封爵，門承勳戚資。春來日日出，服御何輕肥。朝從博徒飲，暮有倡樓期。評封還酒債，堆金選蛾眉。聲色狗馬外，其餘一無知。山苗與澗松，地勢隨高卑。古來無奈何，非君獨傷悲。
雜曲歌辭 悲哉行 鮑溶 
促促晨復昏，死生同一源。貴年不懼老，賤老傷久存。朗朗哭前歌，絳旌引幽魂。來爲千金子，去臥百草根。黃土塞生路，悲風送回轅。金鞍舊良馬，四顧不出門。生結千歲念，榮及百代孫。黃金買性命，白刃讐一言。寧知北山上，松柏侵田園。
雜曲歌辭 妾薄命 崔國輔 
雖入秦帝宮，不上秦帝牀。夜夜玉窗裏，與他卷羅裳。
雜曲歌辭 妾薄命 武平一 
有女妖且麗，裴回湘水湄。水湄蘭杜芳，采之將寄誰。瓠犀發皓齒，雙蛾嚬翠眉。紅臉如開蓮，素膚若凝脂。綽約多逸態，輕盈不自持。常矜絕代色，復恃傾城姿。子夫前入侍，飛燕復當時。正悅掌中舞，寧哀團扇詩。洛川昔云遇，高唐今尚違。幽閤禽雀噪，閑階草露滋。流景一何速，年華不可追。解佩安何贈，怨咽空自悲。
雜曲歌辭 妾薄命 李百藥 
團扇秋風起，長門夜月明。羞聞拊背人，恨說舞腰輕。太常應已醉，劉君恆帶酲。橫陳每虛設，吉夢竟何成。
雜曲歌辭 妾薄命 杜審言 
草綠長門閉，苔青永巷幽。寵移新愛奪，泣下故情留。啼鳥驚殘夢，飛花攪獨愁。自憐春色罷，團扇復迎秋。
雜曲歌辭 妾薄命 劉元淑 
自從離別守空閨，遙聞征戰起雲梯。夜夜愁君遼海外，年年棄妾渭橋西。陽春白日照空暖，紫燕銜花向庭滿。綵鸞琴裏怨聲多，飛鵲鏡前妝梳斷。誰家夫壻不從征，應是漁陽別有情。莫道紅顏燕地少，家家還似洛陽城。且逐新人殊未歸，還令秋至夜霜飛。北斗星前橫度鴈，南樓月下擣寒衣。夜深聞鴈腸欲絕，獨坐縫衣燈又滅。暗啼羅帳空自憐，夢度陽關向誰說。每憐容貌宛如神，如何薄命不勝人。願君朝夕燕山至，好作明年楊柳春。
雜曲歌辭 妾薄命 李白  哲理 杂曲歌辞 乐府
漢帝重阿嬌，貯之黃金屋。咳唾落九天，隨風生珠玉。寵極愛還歇，妒深情却疎。長門一步地，不肯暫回車。雨落不上天，水覆難再收。君情與妾意，各自東西流。昔日芙蓉花，今成斷根草。以色事他人，能得幾時好。
雜曲歌辭 妾薄命 孟郊 
不惜十指弦，爲君千萬彈。常恐新聲至，坐使故聲殘。棄置今日悲，即是昨日歡。將新變故易，持故爲新難。青山有蘼蕪，淚葉長不乾。空令後代人，采掇幽思攢。
雜曲歌辭 妾薄命 張籍 
薄命婦，良家子，無事從軍去萬里。漢家天子平四夷，護羌都尉裹屍歸。念君此行爲死別，對君裁縫泉下衣。與君一日爲夫婦，千年萬歲亦相守。君愛龍城征戰功，妾願青樓歡樂同。人生各各有所欲，詎得將心入君腹。
雜曲歌辭 妾薄命三首 一 李端  闺怨
憶妾初嫁君，花鬟如綠雲。回燈入綺帳，對面脫羅裙。折步教人學，偷香與客熏。容顏南國重，名字北方聞。一從失恩意，轉覺身憔悴。對鏡不梳頭，倚窗空落淚。新人莫恃新，秋至會無春。從來閉在長門者，必是宮中第一人。
雜曲歌辭 妾薄命三首 二 李端 
玉壘城邊爭走馬，銅蹏市裏共乘舟。鳴環動佩思無盡，掩袖低巾淚不流。疇昔將歌邀客醉，如今欲舞對君羞。忍懷賤妾平生曲，獨上襄陽舊酒樓。
雜曲歌辭 妾薄命三首 三 李端 
自從君棄妾，憔悴不羞人。惟餘壞粉淚，未免映衫勻。
雜曲歌辭 妾薄命 盧綸 
妾年初二八，兩度嫁狂夫。薄命今猶在，堅貞掃地無。
雜曲歌辭 妾薄命 盧弼 
君恩已斷盡成空，追想嬌歡恨莫窮。長爲蕣華光曉日，誰知團扇送秋風。黃金買賦心徒切，清路飛塵信莫通。閑凭玉欄思舊事，幾回春暮泣殘紅。
雜曲歌辭 妾薄命 胡曾 
阿嬌初失漢皇恩，舊賜羅衣亦罷熏。欹枕夜悲金屋雨，卷簾朝泣玉樓雲。宮前葉落鴛鴦瓦，架上塵生翡翠裙。龍騎不巡時漸久，長門長掩綠苔文。
雜曲歌辭 妾薄命 王貞白 
薄命頭欲白，頻年嫁不成。秦娥未十五，昨夜事公卿。豈有機杼力，空傳歌舞名。妾專修婦德，媒氏却相輕。
雜曲歌辭 羽林行 王建  隋・唐・五代 写人 讽刺
長安惡少出名字，樓下劫商樓上醉。天明下直明光宮，散入五陵松柏中。百回殺人身合死，赦書尚有收城功。九衢一日消息定，鄉吏籍中重改姓。出來依舊屬羽林，立在殿前射飛禽。
雜曲歌辭 羽林行 孟郊  黄河
朔雪寒斷指，朔風勁裂冰。胡中射鵰者，此日猶不能。翩翩羽林兒，錦臂飛蒼鷹。揮鞭決白馬，走出黃河凌。
雜曲歌辭 羽林行 鮑溶 
朝出羽林宮，入參雲臺議。獨請萬里行，不奏和親事。君王重年少，深納開邊利。寶馬雕玉鞍，一朝從萬騎。煌煌都門外，祖帳光七貴。歌鐘樂行軍，雲物慘別地。簫笳整部曲，幢蓋動郊次。臨風親戚懷，滿袖兒女淚。行行復何贈，長劒報恩字。
雜曲歌辭 白馬篇 李白  泰山 侠客 爱国 写马 马 壮志
龍馬花雪毛，金鞍五陵豪。秋霜切玉劒，落日明珠袍。鬬雞事萬乘，軒蓋一何高。弓摧宜山虎，手接泰山猱。酒後競風彩，三杯弄寶刀。殺人如翦草，劇孟同遊遨。發憤去函谷，從軍向臨洮。叱咤萬戰場，匈奴盡波濤。歸來使酒氣，未肯拜蕭曹。羞入原憲室，荒徑隱蓬蒿。
雜曲歌辭 升天行 僧齊己 
身不沈，骨不重，驅青鸞，駕白鳳。幢蓋飄飄入冷空，天風瑟瑟星河動。瑤闕參差阿母家，樓臺戲閉凝彤霞。五三仙子乘龍車，堂前碾爛蟠桃花。回頭却顧蓬山頂，一點濃嵐在深井。
雜曲歌辭 神仙曲 李賀 
碧峰海面藏靈書，上帝揀作神仙居。晴時笑語聞空虛，鬬乘巨浪騎鯨魚。春羅翦字邀王母，共宴紅樓最深處。鶴羽衝風過海遲，不如卻使青龍去。猶疑王母不相許，垂露娃鬟更傳語。
雜曲歌辭 北風行 李白  黄河 思念 写雪 冬天 写风 抒情 女子 雪 借景抒情 风
燭龍棲寒門，光曜猶旦開。日月照之何不及此，惟有北風怒號天上來。燕山雪花大如席，片片吹落軒轅臺。幽州思婦十二月，停歌罷笑雙蛾摧。倚門望行人，念君長城苦寒良可哀。別時提劒救邊去，遺此虎文金髀釵。中有一雙白羽箭，蜘蛛結網生塵埃。箭空在，人今戰死不復迴。不忍見此物，焚之已成灰。黃河捧土尚可塞，北風雨雪恨難裁。
雜曲歌辭 苦熱行 王維 
赤日滿天地，火雲成山嶽。草木盡焦卷，川澤皆竭涸。輕紈覺衣重，密樹苦陰薄。莞簟不可近，絺綌再三濯。思出宇宙外，曠然在寥廓。長風萬里來，江海蕩煩濁。却顧身爲患，始知心未覺。忽入甘露門，宛然清涼樂。
雜曲歌辭 苦熱行 王轂 
祝融南來鞭火龍，火旗焰焰燒天紅。日輪當午凝不去，萬國如在洪爐中。五嶽翠乾雲彩滅，陽侯海底愁波竭。何當一夕金風發？爲我掃却天下熱。
雜曲歌辭 苦熱行 僧皎然 
六月金數伏，茲辰日在庚。炎曦曝肌膚，毒霧昏檐楹。安得奮翅翮，超遙出雲征。不知天地心，如何匠生成。火德燒百卉，瑤草不及榮。省客當此時，忽貽懷中瓊。捧翫煩袂滌，嘯歌美風生。遲君佐元氣，調使四序平。中令霜不祅，火餘氣常貞。江南詩騷客，休吟苦熱行。
雜曲歌辭 苦熱行 僧齊己 
離宮劃開赤帝怒，喝起六龍奔日馭。下土熬熬若煎煮，蒼生惶惶無處處。火雲崢嶸焚泬寥，東皐老農腸欲焦。何當一雨蘇我苗？爲君擊壞歌帝堯。
雜曲歌辭 太行苦熱行 劉長卿 
迢迢太行路，自古稱險惡。千騎儼欲前，羣峯望如削。火雲從中起，仰視飛鳥落。汗馬臥高原，危旌倚長薄。清風何不至？赤日方煎爍。石露山木焦，鱗窮水泉涸。九重今旰食，萬里傳明略。諸將候軒車，元兇愁鼎鑊。何勞短兵接，自有長纓縛。通越事豈難，渡瀘功未博。朝辭羊腸坂，夕望貝丘郭。漳水斜遶營，常山遙入幕。永懷姑蘇下，因寄建安作。白雪和誠難，滄波意空託。陳琳書記好，王粲從軍樂。早晚歸漢庭，隨君上麟閣。
雜曲歌辭 太行苦熱行 獨孤及 
駟馬上太行，修途亙遼碣。王程無留駕，日昃未遑歇。請問此何時，恢台朱明月。長蛇稽天討，上將方北伐。明主命使臣，皇華得時傑。已忘羊腸險，豈憚溫風入。搖策汗滂沲，登崖思紆結。炎雲如煙火，溪谷將恐竭。晝景赩可畏，涼飆何由發？山長飛鳥墮，目極行車絕。趙魏方俶擾，安危俟明哲。歸路豈不懷，飲冰有苦節。會同傳檄至，疑議立談決。況有阮元瑜，翩翩秉書札。起予歌赤坂，永好踰白雪。維念剖竹人，無因執羈紲。
雜曲歌辭 春日行 李白  春天 杂曲歌辞 乐府
深宮高樓入紫清，金作蛟龍盤繡楹。佳人當窗弄白日，弦將手語彈鳴箏。春風吹落君王耳，此曲乃是升天行。因出天池汎蓬瀛，樓船蹙沓波浪驚。三千雙蛾獻歌笑，撾鐘考鼓宮殿傾。萬姓聚舞歌太平，我無爲，人自寧。三十六帝欲相迎，仙人飄翩下雲軿。帝不去，留鎬京。安能爲軒轅，獨往入窅冥。小臣拜獻南山壽，陛下萬古垂鴻名。
雜曲歌辭 春日行 張籍 
春日融融池上暖，竹牙出土蘭心短。草堂晨起酒半醒，家僮報我園花滿。頭上皮冠未曾整，直入花間不尋徑。樹樹殷勤盡遶行，舉枝未徧春日暝。不用積金著青天，不用服藥求神仙。但願園裏花長好，一生飲酒花前老。
雜曲歌辭 朗月行 李白  抒情 月亮 乐府 杂曲歌辞 中秋
小時不識月，呼作白玉盤。又疑瑤臺鏡，飛在青雲端。仙人垂兩足，桂樹作團團。白兔擣藥成，問言與誰餐。蟾蜍蝕圜影，天明夜已殘。羿昔落九烏，天人清且安。陰精此淪惑，去去不足觀。憂來其如何？惻愴摧心肝。
雜曲歌辭 前有一尊酒行二首 一 李白 
春風東來忽相過，金尊綠酒生微波。落花紛紛稍覺多，美人欲醉朱顏酡。青軒桃李能幾何？流光欺人忽蹉跎。君起舞，日西夕，當年意氣不肯傾，白髮如絲歎何益。
雜曲歌辭 前有一尊酒行二首 二 李白 
琴奏龍門之綠桐，玉壺美酒清若空。催弦拂柱與君飲，看朱成碧顏始紅。胡姬貌如花，當鑪笑春風。笑春風，舞羅衣，君今不醉欲安歸。
雜曲歌辭 緩歌行 李頎 
小來託身攀貴遊，傾財破產無所憂。暮擬經過石渠署，朝將出入銅龍樓。結交杜陵輕薄子，謂言可生復可死。一沈一浮會有時，棄我翻然如脫屣。男兒立身須自彊，十五閉戶潁水陽。業就功成見明主，擊鐘鼎食坐華堂。二八蛾眉梳墮馬，美酒清歌曲房下。文昌宮中賜錦衣，長安陌上退朝歸。五侯賓從莫敢視，三省官僚揖者稀。早知今日讀書是，悔作從來任俠非。
雜曲歌辭 結客少年場行 虞世南 
韓魏多奇節，倜儻遺名利。共矜然諾心，各負縱橫志。結友一言重，相思千里至。綠沈明月弦，金絡浮雲轡。吹簫入吳市，擊筑游燕肆。尋源博望侯，結客遠相求。少年重一顧，長驅背隴頭。燄燄霜戈動，耿耿劒虹浮。天山冬夏雪，交河南北流。雲起龍沙暗，木落鴈行秋。輕生徇知己，非是爲身謀。
雜曲歌辭 結客少年場行 虞羽客 
幽幷俠少年，金絡控連錢。竊符方救趙，擊筑正懷燕。輕生辭鳳闕，揮袂上祁連。陸離橫寶劒，出沒驚徂旃。蒙輪恆顧敵，超乘忽爭先。摧枯逾百戰，拓地遠三千。骨都魂已散，樓蘭首復傳。龍城含曉霧，瀚海隔遙天。歌吹金微返，振旅玉門旋。烽火今已息，非復照甘泉。
雜曲歌辭 結客少年場行 盧照鄰 
長安重遊俠，洛陽富才雄。玉劒浮雲騎，金鞍明月弓。鬬雞過渭北，走馬向關東。孫賓遙見待，郭解暗相通。不受千金爵，誰論萬里功。將軍下天上，虜騎入雲中。烽火夜似月，兵氣曉成虹。橫行徇知己，負羽遠從戎。龍旌昏朔霧，鳥陣卷寒風。追奔瀚海咽，戰罷陰山空。歸來謝天子，何如馬上翁。
雜曲歌辭 結客少年場行 李白  杂曲歌辞 豪迈 乐府
紫燕黃金瞳，啾啾搖綠鬉。平明相馳逐，結客洛門東。少年學劒術，凌轢白猨公。珠袍曳錦帶，七首插吳鴻。由來萬夫勇，挾此生雄風。託交從劇孟，買醉入新豐。笑盡一杯酒，殺人都市中。羞道易水寒，從令日貫虹。燕丹事不立，虛沒秦帝宮。舞陽死灰人，安可與成功。
雜曲歌辭 結客少年場行 沈彬 
重義輕生一劒知，白虹貫日報讐歸。片心惆悵清平世，酒市無人問布衣。
雜曲歌辭 少年子 李百藥 
少年飛翠蓋，上路動金鑣。始酌文君酒，新吹弄玉簫。少年不歡樂，何以盡芳朝。千金笑裏面，一搦抱中腰。挂冠豈憚宿，迎拜不勝嬌。寄語少年子，無辭歸路遙。
雜曲歌辭 少年子 李白 
青雲少年子，挾彈章臺左。鞍馬四邊開，突如流星過。金丸落飛鳥，夜入瓊樓臥。夷齊是何人？獨守西山餓。
雜曲歌辭 少年樂 李賀 
芳草落花如錦地，二十長遊醉鄉裏。紅纓不重白馬驕，垂柳金絲香拂水。吳娥未笑花不開，綠鬢聳墮蘭雲起。陸郎倚醉牽羅袂，奪得寶釵金翡翠。
雜曲歌辭 少年樂 張祜 
二十便封侯，名居第一流。綠鬟深小院，清管下高樓。醉把金船擲，閑敲玉鐙遊。帶盤紅鼹鼠，袍砑紫犀牛。錦袋歸調箭，羅鞋起撥毬。眼前長貴盛，那信世間愁。
雜曲歌辭 少年行三首 一 李白 
擊筑飲美酒，劒歌易水湄。經過燕太子，結託幷州兒。少年負壯氣，奮烈自有時。因聲魯句踐，爭情勿相欺。
雜曲歌辭 少年行三首 二 李白 
五陵年少金市東，銀鞍白馬度春風。落花踏盡遊何處？笑入胡姬酒肆中。
雜曲歌辭 少年行三首 三 李白 
君不見淮南少年遊俠客，白日毬獵夜擁擲。呼盧百萬終不惜，報讐千里如咫尺。少年遊俠好經過，渾身裝束皆綺羅。蘭蕙相隨喧妓女，風光去處滿笙歌。驕矜自言不可有，俠士堂中養來久。好鞍好馬乞與人，十千五千旋沽酒。赤心用盡爲知己，黃金不惜栽桃李。桃李栽來幾度春，一回花落一回新。府縣盡爲門下客，王侯皆是平交人。男兒百年且樂命，何須徇書受貧病。男兒百年且榮身，何須徇節甘風塵。衣冠半是征戰士，窮儒浪作林泉民。遮莫枝根長百丈，不如當代多還往。遮莫姻親連帝城，不如當身自簪纓。看取富貴眼前者，何用悠悠身後名。
雜曲歌辭 少年行四首 一 王維 
新豐美酒斗十千，咸陽遊俠多少年。相逢意氣爲君飲，繫馬高樓垂柳邊。
雜曲歌辭 少年行四首 二 王維 
漢家君臣歡宴終，高議雲臺論戰功。天子臨軒賜侯印，將軍佩出明光宮。
雜曲歌辭 少年行四首 三 王維 
出身仕漢羽林郎，初隨驃騎戰漁陽。孰知不向邊庭苦，縱死猶聞俠骨香。
雜曲歌辭 少年行四首 四 王維 
一身能臂兩雕弧，虜騎千羣只似無。偏坐金鞍調白羽，紛紛射殺五單于。
雜曲歌辭 少年行二首 一 王昌齡 
西陵俠年少，送客過長亭。青槐夾兩路，白馬如流星。聞道羽書急，單于寇井陘。氣高輕赴難，誰顧燕山銘。
雜曲歌辭 少年行二首 二 王昌齡 
走馬還相尋，西樓下夕陰。結交期一劒，留意贈千金。高閣歌聲遠，重關柳色深。夜閑須盡醉，莫負百年心。
雜曲歌辭 少年行 張籍 
少年從出獵長楊，禁中新拜羽林郎。獨到輦前射雙虎，君王手賜黃金鐺。日日鬬雞都市裏，贏得寶刀重刻字。百里報讐夜出城，平明還在倡樓醉。遙聞虜到平陵下，不待詔書行上馬。斬得名王獻桂宮，封侯起第一日中。不爲六郡良家子，百戰始取邊城功。
雜曲歌辭 少年行三首 一 李嶷 
十八羽林郎，戎衣事漢王。臂鷹金殿側，挾彈玉輿旁。馳道春風起，陪遊出建章。
雜曲歌辭 少年行三首 二 李嶷 
侍獵長楊下，承恩更射飛。塵生馬影滅，箭落鴈行稀。薄暮歸隨仗，聯翩入瑣闈。
雜曲歌辭 少年行三首 三 李嶷 
玉劒膝邊橫，金杯馬上傾。朝遊茂陵道，暮宿鳳凰城。豪吏多猜忌，無勞問姓名。
雜曲歌辭 少年行 劉長卿 
射飛誇侍獵，行樂愛聯鑣。薦枕青娥豔，鳴鞭白馬驕。曲房珠翠合，深巷管弦調。日晚春風裏，衣香滿路飄。
雜曲歌辭 少年行四首 一 令狐楚 
少小邊州慣放狂，驏騎蕃馬射黃羊。如今年事無筋力，猶倚營門數鴈行。
雜曲歌辭 少年行四首 二 令狐楚 
家本清河住五城，須憑弓箭得功名。等閑飛鞚秋原上，獨向寒雲試射聲。
雜曲歌辭 少年行四首 三 令狐楚  爱国 出征 壮志
弓背霞明劒照霜，秋風走馬出咸陽。未收天子河湟地，不擬回頭望故鄉。
雜曲歌辭 少年行四首 四 令狐楚 
霜滿中庭月過樓，金尊玉柱對清秋。當年稱意須爲樂，不到天明未肯休。
雜曲歌辭 少年行二首 一 杜牧 
官爲駿馬監，職帥羽林兒。兩綬藏不見，落花何處期？獵敲白玉鐙，怒袖紫金鎚。田竇長留醉，蘇辛曲護岐。豪持出塞節，笑別遠山眉。捷報雲臺賀，公卿拜壽巵。
雜曲歌辭 少年行二首 二 杜牧 
連環羈玉聲光碎，綠錦蔽泥虬卷高。春風細雨走馬去，珠落璀璀白𦋺袍。
雜曲歌辭 少年行三首 一 杜甫 
莫笑田家老瓦盆，自從盛酒長兒孫。傾銀注瓦驚人眼，共醉終同臥竹根。
雜曲歌辭 少年行三首 二 杜甫 
巢燕養雛渾去盡，紅花結子已無多。黃衫年少來宜數，不見堂前東逝波。
雜曲歌辭 少年行三首 三 杜甫 
馬上誰家白面郎，臨階下馬坐人牀。不通姓字麄豪甚，指點銀瓶索酒嘗。
雜曲歌辭 少年行 張祜 
少年足風情，垂鞭賣眼行。帶金師子小，裘錦騏驎獰。選匠裝金鐙，推錢買[鈿]箏。李陵雖效死，時論得虛名。
雜曲歌辭 少年行 韓翃 
千點斕斒噴玉驄，青絲結尾繡纏騣。鳴鞭晚出章臺路，葉葉春依楊柳風。
雜曲歌辭 少年行 施肩吾 
醉騎白馬走空衢，惡少皆稱電不如。五鳳街頭閑勒轡，半垂衫袖揖金吾。
雜曲歌辭 少年行三首 一 僧貫休 
錦衣鮮華手擎鶻，閑行氣貌多輕忽。稼穡艱難總不知，五帝三王是何物。
雜曲歌辭 少年行三首 二 僧貫休 
自拳五色毬，迸入他人宅。卻捉蒼頭奴，玉鞭打一百。
雜曲歌辭 少年行三首 三 僧貫休 
面白如削玉，猖狂曲江曲。馬上黃金鞍，適來新賭得。
雜曲歌辭 少年行 韋莊 
五陵豪客多，買酒黃金賤。醉下酒家樓，美人雙翠幰。揮劒邯鄲市，走馬梁王苑。樂事殊未央，年華已云晚。
雜曲歌辭 漢宮少年行 李益 
君不見上宮警夜營八屯，鼕鼕街鼓朝朱軒。玉階霜仗擁未合，少年排入銅龍門。暗聞弦管九天上，宮漏沈沈清吹繁。纔明走馬絕馳道，呼鷹挾彈通繚垣。玉籠金瑣養黃口，探雛取卵伴王孫。分曹六博快一擲，迎歡先意笑語喧。巧爲柔媚學優孟，儒衣嬉戲冠沐猨。晚來香街經柳市，行過倡市宿桃根。相逢杯酒一言失，回朱點白聞至尊。金張許史伺顏色，王侯將相莫敢論。豈知人事無定勢，朝歡暮戚如掌翻。椒房寵移子愛奪，一夕秋風生戾園。徒用黃金將買賦，寧知白玉暗成痕。持杯收水水已覆，徙薪避火火更燔。欲求四老張丞相，南山如天不可上。
雜曲歌辭 長樂少年行 崔國輔 
遺卻珊瑚鞭，白馬驕不行。章臺折楊柳，春草路旁情。
雜曲歌辭 長安少年行十首 一 李廓 
金紫少年郎，繞街鞍馬光。身從左中尉，官屬右春坊。剗戴揚州帽，重熏異國香。垂鞭踏青草，來去杏園芳。
雜曲歌辭 長安少年行十首 二 李廓 
追逐輕薄伴，閑遊不著緋。長攏出獵馬，數換打毬衣。曉日尋花去，春風帶酒歸。青樓無晝夜，歌舞歇時稀。
雜曲歌辭 長安少年行十首 三 李廓 
日高春睡足，帖馬賞年華。倒插銀魚袋，行隨金犢車。還攜新市酒，遠醉曲江花。幾度歸侵黑，金吾送到家。
雜曲歌辭 長安少年行十首 四 李廓 
好勝耽長行，天明燭滿樓。留人看獨脚，賭馬換偏頭。樂奏曾無歇，杯巡不暫休。時時遙冷笑，怪客有春愁。
雜曲歌辭 長安少年行十首 五 李廓 
遨遊攜豔妓，裝束似男兒。杯酒逢花住，笙歌簇馬吹。鸎聲催曲急，春色訝歸遲。不以聞銜鼓，華筵待月移。
雜曲歌辭 長安少年行十首 六 李廓 
賞春惟逐勝，大宅可曾歸。不樂還逃席，多狂慣衩衣。歌人踏月起，語燕卷簾飛。好婦惟相妒，倡樓不醉稀。
雜曲歌辭 長安少年行十首 七 李廓 
戟門連日閉，苦飲惜殘春。開瑣通新客，教姬屈醉人。請歌牽白馬，自舞踏紅茵。時輩皆相許，平生不負身。
雜曲歌辭 長安少年行十首 八 李廓 
新年高殿上，始見有光輝。玉鴈排方帶，金鵝立仗衣。酒深和椀賜，馬疾打珂飛。朝下人爭看，香街意氣歸。
雜曲歌辭 長安少年行十首 九 李廓 
遊市慵騎馬，隨姬入坐車。樓邊聽歌吹，簾外市釵花。樂眼從人鬧，歸心畏日斜。蒼頭來去報，飲伴到倡家。
雜曲歌辭 長安少年行十首 十 李廓 
小婦教鸚鵡，頭邊喚醉醒。犬嬌眠玉簟，鷹掣撼金鈴。碧地攢花障，紅泥待客亭。雖然長按曲，不飲不曾聽。
雜曲歌辭 長安少年行 僧皎然 
翠樓春酒蝦蟆陵，長安少年皆共矜。紛紛半醉綠槐道，蹀躞花驄驕不勝。
雜曲歌辭 渭城少年行 崔顥 
洛陽二月梨花飛，秦地行人春憶歸。揚鞭走馬城南陌，朝逢驛使秦川客。驛使前日發章臺，傳道長安春早來。棠梨宮中燕初至，葡萄館裏花正開。念此使人歸更早，三月便達長安道。長安道上春可憐，搖風蕩日曲河邊。萬戶樓臺臨渭水，五陵花柳滿秦川。秦川寒食盛繁華，遊子春來喜見花。鬬雞下杜塵初合，走馬章臺日半斜。章臺帝城稱貴里，青樓日晚歌鐘起。貴里豪家白馬驕，五陵年少不相饒。雙雙挾彈來金市，兩兩鳴鞭上渭橋。渭城橋頭酒新熟，金鞍白馬誰家宿。可憐錦瑟箏琵琶，玉臺清酒就君家。小婦春來不解羞，嬌歌一曲楊柳花。
雜曲歌辭 邯鄲少年行 高適 
邯鄲城南遊俠子，自矜生長邯鄲裏。千場縱博家仍富，幾度報讐身不死。宅中歌笑日紛紛，門外車馬如雲屯。未知肝膽向誰是，令人却憶平原君。君不見今人交態薄，黃金用盡還疎索。以茲感激辭舊遊，更於時事無所求。且與少年飲美酒，往來射獵西山頭。
雜曲歌辭 長安少年行 鄭錫 
霞鞍金口騮，豹袖紫貂裘。家住叢臺下，門前漳水流。喚人呈楚舞，借客試吳鉤。見說秦兵至，甘心赴國讐。
雜曲歌辭 輕薄篇 李益 
豪不必馳千騎，雄不在垂雙鞬。天生俊氣自相逐，出與鵰鶚同飛翻。朝行九衢不得意，下鞭走馬城西原。忽聞燕雁一聲去，迴鞭挾彈平陵園。歸來青樓曲未半，美人玉色當金尊。淮陰少年不相下，酒酣半笑倚市門。安知我有不平色，白日欲顧紅塵昏。死生容易如反掌，得意失意由一言。少年但飲莫相問，此中報讐亦報恩。
雜曲歌辭 輕薄篇二首 一 僧貫休 
繡林錦野，春態相壓。誰家少年，馬蹏蹋蹋。鬬雞走狗夜不歸，一擲賭却如花妾。惟云不顛不狂，其名不彰。悲夫！。
雜曲歌辭 輕薄篇二首 二 僧貫休 
木落蕭蕭，蛩鳴唧唧。不覺朱蔫臉紅，霜劫鬢漆。世途多事，泣向秋日。方吟少壯不努力，老大徒傷悲。
雜曲歌辭 輕薄行 僧齊己 
玉鞭金鐙驊騮蹏，橫眉吐氣如虹霓。五陵春暖芳草齊，笙歌到處花成泥。日沈月上且鬬雞，醉來莫問天高低。伯陽道德何涕唾，仲尼禮樂徒卑棲。
雜曲歌辭 灞上輕薄行 孟郊 
長安無緩步，況值天景暮。相逢灞滻間，親戚不相顧。自歎方拙身，忽隨輕薄倫。常恐失所避，化爲車轍塵。此中生白髮，疾走亦未歇。
雜曲歌辭 遊俠篇 崔顥  写人 赞美 写人诗
少年負膽氣，好勇復知機。仗劒出門去，孤城逢合圍。殺人遼水上，走馬漁陽歸。錯落金瑣甲，蒙茸貂鼠衣。還家行且獵，弓矢速如飛。地迥鷹犬疾，草深狐兔肥。腰間懸兩綬，轉眄生光輝。
雜曲歌辭 遊俠行 孟郊 
壯士性剛決，火中見石裂。殺人不迴頭，輕生如暫別。豈知眼有淚，肯白頭上髮。平生無恩酬，劒閑一百月。
雜曲歌辭 俠客行 李白  赞颂 写人 杂曲歌辞 乐府
趙客縵胡纓，吳鉤霜雪明。銀鞍照白馬，颯沓如流星。十步殺一人，千里不留行。事了拂衣去，深藏身與名。閑過信陵飲，脫劒膝前橫。將炙啖朱亥，持觴勸侯嬴。三杯吐然諾，五嶽倒爲輕。眼花耳熱後，意氣素霓生。救趙揮金槌，邯鄲先震驚。千秋二壯士，烜赫大梁城。縱死俠骨香，不慙世上英。誰能書閣下，白首太玄經。
雜曲歌辭 俠客行 元稹 
俠客不怕死，怕在事不成。事成不肯藏姓名，我非竊賊誰夜行。白日堂堂殺袁盎，九衢草草人面青。此客此心師海鯨，海鯨露背橫滄溟。海濱分作兩處生，海鯨分海減海力。俠客有謀人不測，三尺鐵蛇延二國。
雜曲歌辭 俠客行 溫庭筠  写人 豪迈 赞美 写人诗
欲出鴻都門，陰雲蔽城闕。寶劒黯如水，微紅溼餘血。白馬夜頻嘶，三更霸陵雪。
雜曲歌辭 行行遊且獵篇 李白  游猎 边塞
邊城兒，生年不讀一字書，但知遊獵誇輕趫。胡馬秋肥宜白草，騎來躡影何矜驕。金鞭拂雲揮鳴鞘，半酣呼鷹出遠郊。弓彎滿月不虛發，雙鶬迸落連飛𩩉。海邊觀者皆辟易，猛氣英風振沙磧。
雜曲歌辭 遊子吟 孟郊  唐诗三百首 杂曲歌辞 乐府 母爱 三年级下册 赞颂
慈母手中線，遊子身上衣。臨行密密縫，意恐遲遲歸。誰言寸草心，報得三春暉。
雜曲歌辭 遊子吟 顧況  洞庭湖 抒怀 思乡 写景 壮志未酬
故櫪思疲馬，故巢思迷禽。浮雲蔽我鄉，躑躅遊子吟。遊子悲久滯，浮雲鬱東岑。客堂無絲桐，落葉如秋霖。艱哉遠遊子，所以悲滯淫。一爲浮雲詞，憤塞誰能禁。馳暉百年內，惟願展所欽。胡爲不歸歟，坐使年病侵。未老霜遶鬢，非狂火燒心。太行何艱哉？北斗不可斟。夜晴星河出，耿耿辰與參。佳人敻青天，尺素重於金。泬寥羣動異，眇默諸境森。苔衣上閑階，蜻蛚催寒砧。立身計幾誤，道險無容針。三年不還家，萬里遺錦衾。夢魂無重阻，離憂因古今。胡爲不歸歟，孤負丘中琴。腰下是何物？牽纏曠登尋。朝與名山期，夕宿楚水陰。楚水殊演漾，名山杳嶇嶔。客從洞庭來，婉孌瀟湘深。橘柚在南國，鴻雁遺秋音。下有碧草洲，上有青橘林。引燭窺洞穴，凌波睥天琛。蒲荷影參差，鳧鶴雛淋涔。浩歌惜芳杜，散髮輕華簪。胡爲不歸歟，淚下霑衣襟。鳶飛戾霄漢，螻蟻制鱣鱏。赫赫大聖朝，日月光照臨。聖主雖啓迪，奇人分堙沈。層城發雲韶，玉府鏘球琳。鹿鳴志豐草，況復虞人箴。
雜曲歌辭 遊子吟 李益 
女羞夫壻蕩，客恥主人賤。遭遇同衆流，低回愧相見。君非青銅鏡，何事空照面？莫以衣上塵，不謂心如練。人生當榮盛，待士勿言倦。君看白日馳，何異弦上箭。
雜曲歌辭 壯士吟 賈島 
壯士不曾悲，悲即無回期。如何易水上，未歌先淚垂。
雜曲歌辭 壯士行 劉禹錫 
陰風振寒郊，猛虎正咆哮。徐行出燒地，連吼入黃茆。壯士走馬去，鐙前彎玉弰。叱之使人立，一發如鈹交。悍睛忽星墜，飛血濺林梢。彪炳爲我席，羶腥充我庖。里中欣害除，賀酒紛號呶。明日長橋上，傾城看斬蛟。
雜曲歌辭 壯士行 鮑溶 
西方太白高，壯士羞病死。心知報恩處，對酒歌易水。砂鴻嗥天末，橫劒別妻子。蘇武執節歸，班超束書起。山河不足重，重在遇知己。
雜曲歌辭 壯士行 施肩吾 
一斗之膽撐臟腑，如磥之筋礙臂骨。有時誤入千人叢，自覺一身橫突兀。當今四海無煙塵，胸襟被壓不得伸。凍梟殘蠆我不取，汙我匣黑青蛇鱗。
雜曲歌辭 浩歌 李賀  春天 抒怀 写景
南風吹山作平地，帝遣天吳移海水。王母桃花千遍紅，彭祖巫咸幾回死。青毛驄馬參差錢，嬌春楊柳含細煙。箏人勸我金屈巵，神血未凝身問誰。不須浪飲丁督護，世上英雄本無主。買絲繡作平原君，有酒惟澆趙州土。漏催水咽玉蟾蜍，衛娘髮薄不勝梳。看見秋眉換深綠，二十男兒那刺促。
雜曲歌辭 浩歌行 白居易 
天長地久無終畢，昨夜今朝又明日。鬢髮蒼浪牙齒疎，不覺身年四十七。前去五十有幾年，把鏡照面心茫然。既無長繩繫白日，又無大藥駐朱顏。朱顏日漸不如故，青史功名在何處？欲留年少待富貴，富貴不來年少去。去復去兮如長河，東流赴海無迴波。賢愚貴賤同歸盡，北邙冢墓高嵯峨。古來如此非獨我，未死有酒且酣歌。顏回短命伯夷餓，我今所得亦已多。
雜曲歌辭 歸去來引 張熾 
歸去來，歸期不可違。相見故明月，浮雲共我歸。
雜曲歌辭 麗人曲 崔國輔 
紅顏稱絕代，欲並真無侶。獨有鏡中人，由來自相許。
雜曲歌辭 麗人行 杜甫  唐诗三百首 杂曲歌辞 乐府 讽刺 咏叹
三月三日天氣新，長安水邊多麗人。態濃意遠淑且真，肌理細膩骨肉勻。繡羅衣裳照暮春，蹙金孔雀銀麒麟。頭上何所有？翠微㔩葉垂鬢脣。背後何所見？珠壓腰衱穩稱身。就中雲幕椒房親，賜名大國虢與秦。紫駞之峯出翠釜，水晶之盤行素鱗。犀筯厭飫久未下，鸞刀縷切空紛綸。黃門飛鞚不動塵，御廚絲絡送八珍。簫鼓哀吟感鬼神，賓從雜遝實要津。後來鞍馬何逡巡，當軒下馬入錦茵。楊花雪落覆白蘋，青鳥飛去銜紅巾。炙手可熱勢絕倫，慎莫近前丞相嗔。
雜曲歌辭 東飛伯勞歌 張柬之 
青田白鶴丹山鳳，婺女姮娥兩相送。誰家絕世綺帳前，豔粉芳脂映寶鈿。窈窕玉堂褰翠幕，參差繡戶懸珠箔。絕世三五愛紅妝，冶袖長裾蘭麝香。春去花枝俄易改，可歎年光不相待。
雜曲歌辭 東飛伯勞歌 李嶠 
傳書青鳥迎簫鳳，巫嶺荆臺數通夢。誰家窈窕住園樓，五馬千金照陌頭。羅裙玉佩當軒出，點翠施紅競春日。佳人二八盛舞歌，羞將百萬呈雙娥。庭前芳樹朝夕改，空駐妍華欲誰待。
雜曲歌辭 東飛伯勞歌 李暇 
秦王龍劒燕后琴，珊瑚寶匣鏤雙心。誰家女兒抱香枕，開衾滅燭願侍寢。瓊窗半上金縷幬，輕羅隱面不障羞。青綺幃中坐相憶，紅羅鏡裏見愁色。簷花照月鶯對棲，空將可憐暗中啼。
雜曲歌辭 鳴雁行 李白  咏物 抒情 人生 咏物诗 坎坷
胡雁鳴，辭燕山，昨發委羽朝度關。一一銜蘆枝，南飛散落天地間。連行接翼往復還，客居煙波寄湘吳。凌霜觸雪毛體枯，畏逢矰繳驚相呼。
雜曲歌辭 鳴雁行 韓愈 
嗷嗷鳴雁鳴且飛，窮秋南去春北歸。去寒就暖識所處，天長地闊棲息稀。風霜酸苦稻粱微，羽毛摧落身不肥。徘徊反顧羣侶違，哀鳴欲下洲渚非。江南水闊朝雲多，草長沙輭無網羅。
雜曲歌辭 鳴雁行 鮑溶 
七月朔方雁心苦，聯影翻空落南土。八月江南陰復晴，浮雲繞天難夜行。羽翼勞痛心虛驚，一聲相呼百處鳴。楚童夜宿煙波側，沙上布羅連草色。月闇風悲欲下天，不知何處容棲息？楚童胡爲傷我神，爾不曾作遠行人。江南羽族本不少，寧得網羅此客鳥。
雜曲歌辭 鳴雁行 陸龜蒙 
朔風動地來，吹起沙上聲。閨中有邊思，玉筯此時橫。莫怕兒女恨，主人烹不鳴。
雜曲歌辭 空城雀 李白  志向 无奈 乐府 写鸟 杂曲歌辞 鸟
嗷嗷空城雀，身計何戚促。本與鷦鷯羣，不隨鳳凰族。提攜四黃口，飲乳未嘗足。食君糠粃餘，常恐烏鳶逐。恥涉太行險，羞營覆車粟。天命有定端，守分絕所欲。
雜曲歌辭 空城雀 王建 
空城雀，何不飛來人家住？空城無人種禾黍。土間生子草間長，滿地蓬蒿幸無主。近村雖有高樹枝，雨中無食長苦飢。八月小兒夾弓箭，家家畏我田頭飛。但能不出空城裏，秋時百草皆有子。黃口黃口莫啾啾，長爾得成無橫死。
雜曲歌辭 空城雀 聶夷中 
一雀入官倉，所食能損幾。所慮往損頻，官倉乃害爾。魚網不在天，鳥網不在水。
雜曲歌辭 空城雀 劉駕 
飢啄空城土，莫近太倉粟。一粒未充腸，却入公子腹。且弔城上骨，幾曾害爾族。不聞莊辛語，今日寒蕪綠。
雜曲歌辭 車遙遙 孟郊 
路喜到江盡，江上又通舟。舟車兩無阻，何處不得遊？丈夫四方志，女子安可留？郎自別日言，無令生遠愁。旅鴈忽叫月，斷猨寒啼秋。此夕夢君夢，君在百城樓。寄淚無因波，寄恨無因輈。願爲馭者手，與郎迴馬頭。
雜曲歌辭 車遙遙 張籍 
征人遙遙出古城，雙輪齊動駟馬鳴。山川無處無歸路，念君長作萬里行。野田人稀秋草綠，日暮放馬車中宿。驚麏遊兔在我傍，獨唱鄉歌對僮僕。君家大宅鳳城隅，年年道上隨行車。願爲玉鑾繫華軾，終日有聲在君側。門前舊轍久已平，無由復得君消息。
雜曲歌辭 車遙遙 張祜 
東方曨曨車軋軋，地色不分新去轍。閨門半掩牀半空，斑斑枕花殘淚紅。君心若車千萬轉，妾身如轍遺漸遠。碧川迢迢山宛宛，馬蹏在耳輪在眼。桑間女兒情不淺，莫道野蠶能作繭。
雜曲歌辭 車遙遙 胡曾 
自從車馬出門朝，便入空房守寂寥。玉枕夜殘魚信絕，金鈿秋盡雁書遙。臉邊楚雨臨風落，頭上春雲向日銷。芳草又衰還不至，碧天霜冷轉無憀。
雜曲歌辭 自君之出矣 辛弘智  闺怨 相思 妇女 乐府
自君之出矣，梁塵靜不飛。思君如滿月，夜夜減容暉。
雜曲歌辭 自君之出矣 李康成 
自君之出矣，弦吹絕無聲。思君如百草，撩亂逐春生。
雜曲歌辭 自君之出矣 盧仝 
自君之出矣，壁上蜘蛛織。近取見妾心，夜夜無休息。妾有雙玉環，寄君表相憶。環是妾之心，玉是君之德。馳情增悴容，蓄思損精力。玉簟寒悽悽，延想心惻惻。風含霜月明，水泛碧天色。此水有盡時，此情無終極。
雜曲歌辭 自君之出矣 雍裕之  思念 乐府
自君之出矣，寶鏡爲誰明。思君如隴水，長聞嗚咽聲。
雜曲歌辭 自君之出矣 張祜 
自君之出矣，萬物看成古。千尋葶藶枝，爭奈長長苦。
雜曲歌辭 長相思 郎大家宋氏 
長相思，久離別。關山阻，風煙絕。臺上鏡文銷，袖中書字滅。不見君形影，何曾有懽悅。
雜曲歌辭 長相思 蘇頲 
君不見天津橋下東流水，東望龍門北朝市。楊柳青青宛地垂，桃紅李白花參差。花參差，柳堪結，此時憶君心斷絕。
雜曲歌辭 長相思三首 一 李白  思念 杂曲歌辞 唐诗三百首 乐府 伤怀
長相思，在長安，絡緯秋啼金井欄。微霜淒淒簟色寒，孤燈不明思欲絕。卷帷望月空長歎，美人如花隔雲端。上有青冥之長天，下有綠水之波瀾。天長路遠魂飛苦，夢魂不到關山難。長相思，摧心肝。
雜曲歌辭 長相思三首 二 李白  唐诗三百首 思念 乐府
日色已盡花含煙，月明欲素愁不眠。趙瑟初停鳳凰柱，蜀琴欲奏鴛鴦弦。此曲有意無人傳，願隨春風寄燕然，憶君迢迢隔青天。昔日橫波目，今成流淚泉。不信妾腸斷，歸來看取明鏡前。
雜曲歌辭 長相思三首 三 李白 
美人在時花滿堂，美人去後花餘牀。牀中繡被卷不寢，至今三載猶聞香。香亦竟不滅，人亦竟不來。相思黃葉落，白露點青苔。
雜曲歌辭 長相思 張繼 
遼陽望河縣，白首無由見。海上珊瑚枝，年年寄春燕。
雜曲歌辭 長相思二首 一 令狐楚 
君行登隴上，妾夢在閨中。玉筯千行落，銀牀一半空。
雜曲歌辭 長相思二首 二 令狐楚 
綺席春眠覺，紗窗曉望迷。朦朧殘夢裏，猶自在遼西。
雜曲歌辭 長相思 白居易 
九月西風興，月冷霜華凝。思君秋夜長，一夜魂九升。二月東風來，草坼花心開。思君春日遲，一日腸九迴。妾住洛橋北，君住洛橋南。十五即相識，今年二十三。有如女蘿草，生在松之側。蔓短枝苦高，縈迴上不得。人言人有願，願至天必成。願作遠方獸，步步比肩行。願作深山木，枝枝連理生。
雜曲歌辭 千里思 李白  杂曲歌辞 同情 乐府
李陵沒胡沙，蘇武還漢家。迢迢五原關，朔雪亂邊花。一去隔絕域，思歸但長嗟。鴻雁向西北，飛書報天涯。
雜曲歌辭 千里思 李端 
涼州風月美，遙望居延路。泛泛下天雲，青青緣塞樹。燕山蘇武上，海島田橫住。更是草生時，行人出門去。
雜曲歌辭 行路難 盧照鄰  哲理
君不見長安城北渭橋邊，枯木橫槎臥古田。昔日含紅復含紫，常時留霧亦留煙。春景春風花似雪，香車玉轝恆闐咽。若箇遊人不競攀，若箇倡家不來折。倡家寶袜蛟龍帔，公子銀鞍千萬騎。黃鶯一向花嬌春，兩兩三三將子戲。千尺長條百尺枝，丹桂青榆相蔽虧。珊瑚葉上鴛鴦鳥，鳳凰巢裏雛鵷兒。巢傾枝折鳳歸去，條枯葉落狂風吹。一朝零落無人問，萬古摧殘君詎知。人生貴賤無終始，倏忽須臾難久恃。誰家能駐西山日，誰家能堰東流水。漢家陵樹滿秦川，行來行去盡哀憐。自昔公卿二千石，咸擬榮華一萬年。不見朱脣將白貌，惟聞素棘與黃泉。金貂有時須換酒，玉麈但搖莫計錢。寄言坐客神仙署，一生一死交情處。蒼龍闕下君不來，白鶴山前我應去。雲間海上邈難期，赤心會合在何時？但願堯年一百萬，長作巢由也不辭。
雜曲歌辭 行路難 張紘 
君不見溫家玉鏡臺，提攜抱握九重來。君不見相如綠綺琴，一撫一拍鳳凰音。人生意氣須及早，莫負當年行樂心。荆王奏曲楚妃歎，曲盡歡終夜將半。朱樓銀閣正平生，碧草青苔坐蕪漫。當春對酒不須疑，視目相看能幾時。春風吹盡燕初至，此時自謂稱君意。秋露萎草鴻始歸，此時衰暮與君違。人生翻覆何常足，誰保容顏無是非。
雜曲歌辭 行路難五首 一 賀蘭進明 
君不見嵒下井，百尺不及泉。君不見山上蒿，數寸凌雲煙。人生相命亦如此，何苦太息自憂煎。但願親友長含笑，相逢莫吝杖頭錢。寒夜邀歡須秉燭，豈得空思花柳年。
雜曲歌辭 行路難五首 二 賀蘭進明 
君不見門前柳，榮曜暫時蕭索久。君不見陌上花，狂風吹去落誰家。誰家思婦見之歎，蓬首不梳心歷亂。盛年夫壻長別離，歲暮相逢色凋換。
雜曲歌辭 行路難五首 三 賀蘭進明 
君不見荒樹枝，春花落盡蜂不窺。君不見梁上泥，秋風始高燕不棲。蕩子從軍事征戰，蛾眉嬋娟空守閨。獨宿自然堪下淚，況復時聞烏夜啼。
雜曲歌辭 行路難五首 四 賀蘭進明 
君不見雲間月，暫盈還復缺。君不見林下風，聲遠意難窮。親故平生欲聚散，歡娛未盡尊酒空。自歎青青陵上柏，歲寒能與幾人同。
雜曲歌辭 行路難五首 五 賀蘭進明 
君不見東流水，一去無窮已。君不見西郊雲，日夕空氛氳。羣雁裴回不能去，一雁悲鳴復失羣。人生結交在終始，莫爲升沈中路分。
雜曲歌辭 行路難 崔顥 
君不見建章宮中金明枝，萬萬長條拂地垂。二月三月花如霰，九重幽深君不見。豔彩朝含四寶宮，香風吹入朝雲殿。漢家宮女春未闌，愛此芳香朝暮看。看去看來心不忘，攀折將安鏡臺上。雙雙素手剪不成，兩兩紅妝笑相向。建章昨夜起春風，一花飛落長信宮。長信麗人見花泣，憶此珍樹何嗟及。我昔初在昭陽時，朝折暮折登玉墀。祗言歲歲長相對，不寤今朝遙相思。
雜曲歌辭 行路難三首 一 李白  黄河 励志 友情 八年级下册(课内) 初中古诗 乐府 唐诗三百首 宴饮 哲理 怀才不遇
金尊清酒斗十千，玉盤珍羞直萬錢。停杯投筯不能食，拔劒四顧心茫然。欲渡黃河冰塞川，將登太行雪暗天。閑來垂釣坐溪上，忽復乘舟夢日邊。行路難，行路難，多岐路，今安在？長風破浪會有時，直挂雲帆濟滄海。
雜曲歌辭 行路難三首 二 李白  唐诗三百首 乐府 失意 叹息
大道如青天，我獨不得出。羞逐長安社中兒，赤雞白狗賭梨栗。彈劒作歌奏苦聲，曳裾王門不稱情。淮陰市井笑韓信，漢朝公卿忌賈生。君不見昔時燕家重郭隗，擁篲折腰無嫌猜。劇辛樂毅感恩分，輸肝剖膽效英才。昭王白骨縈蔓草，誰人更掃黃金臺。行路難，歸去來。
雜曲歌辭 行路難三首 三 李白  唐诗三百首 人生 乐府 态度
有耳莫洗潁川水，有口莫食首陽蕨。含光混世貴無名，何用孤高比雲月。吾觀自古賢達人，功成不退皆殞身。子胥既棄吳江上，屈原終投湘水濱。陸機才多豈自保，李斯稅駕苦不早。華亭鶴唳詎可聞，上蔡蒼鷹何足道？君不見吳中張翰稱達士，秋風忽憶江東行。且樂生前一杯酒，何須身後千載名。
雜曲歌辭 行路難三首 一 顧況 
君不見古來燒水銀，變作北邙山上塵。藕絲挂身在虛空，欲落不落愁殺人。睢水英雄多血刃，建章宮闕成灰燼。淮王身死桂枝折，徐氏一去音書絕。行路難，行路難，生死皆由天。秦皇漢武遭下脫，汝獨何人學神仙。
雜曲歌辭 行路難三首 二 顧況 
君不見擔雪塞井徒用力，炊砂作飯豈堪喫。一生肝膽向人盡，相識不如不相識。冬青樹上挂凌宵，歲[晏]花凋樹不凋。凡物各自有根本，種禾終不生豆苗。行路難，行路難，何處是平道？中心無事當富貴，今日覺君顏色好。
雜曲歌辭 行路難三首 三 顧況 
君不見少年頭上如雲髮，少壯如雲老如雪。豈知灌頂有醍醐，能使清涼頭不熱。呂梁之水挂飛流，黿鼉蛟蜃不敢游。少年恃險若平地，獨倚長劒凌清秋。行路難，行路難，昔少年，今已老。前朝竹帛事皆空，日暮牛羊古城草。
雜曲歌辭 行路難 李頎 
漢家名臣楊德祖，四代五公享茅土。父兄子弟綰銀黃，躍馬鳴珂朝建章。火浣單衣繡方領，茱萸錦帶玉盤囊。賓客填街復滿坐，片言出口生輝光。世人逐勢爭奔走，瀝膽隳肝惟恐後。當時一顧生青雲，自謂生死長隨君。一朝謝病還鄉里，窮巷蒼茫絕知己。秋風落葉閉重門，昨日論交竟誰是。薄俗嗟嗟難重陳，深山麋鹿下爲鄰。魯連所以蹈滄海，古往今來稱達人。
雜曲歌辭 行路難二首 一 高適 
君不見富家翁，昔時貧賤誰比數。一朝金多結豪貴，萬事勝人健如虎。子孫成長滿眼前，妻能管弦妾能舞。自矜一朝忽如此，却笑傍人獨悲苦。東鄰少年安所如，席門窮巷出無車。
雜曲歌辭 行路難二首 二 高適 
長安少年不少錢，能騎駿馬鳴金鞭。五侯相逢大道邊，美人弦管爭留連。黃金如斗不敢惜，片言如山莫棄捐。安知顦顇讀書者，暮宿虛臺私自憐。
雜曲歌辭 行路難 張籍 
湘東行人長歎息，十年離家歸未得。弊裘羸馬苦難行，童僕飢寒少筋力。君不見牀頭黃金盡，壯士無顏色。龍蟠泥中未有雲，不能生彼升天翼。
雜曲歌辭 行路難 聶夷中 
莫言行路難，夷狄如中國。謂言骨肉親，中門如異域。出處全在人，路亦無通塞。門前兩條轍，何處去不得。
雜曲歌辭 行路難 韋應物 
荆山之白玉兮。良工雕琢雙環連，月蝕中央鏡心穿。故人贈妾初相結，恩在環中尋不絕。人情厚薄苦須臾，昔似連環今似玦。連環可碎不可離，如何物在人自移。上客勿遽歡，聽妾歌路難。傍人見環環可憐，不知中有長恨端。
雜曲歌辭 行路難三首 一 柳宗元 
君不見夸父逐日窺虞淵，跳踉北海超崑崙。披霄決漢出沆漭，瞥裂左右遺星辰。須臾力盡道渴死，狐鼠蜂蟻爭噬吞。北方竫人長九寸，開口抵掌更笑喧。啾啾飲食滴與粒，生死亦足終天年。睢盱大志少成遂，坐使兒女相悲憐。
雜曲歌辭 行路難三首 二 柳宗元 
虞衡斤斧羅千山，工命采斫杙與椽。深林土翦十取一，百牛連鞅摧雙轅。萬圍千尋妨道路，東西蹶倒山火焚。遺餘毫末不見保，躝礫磵壑何當存。羣材未成質已夭，突兀𡷸豁空巖巒。柏梁天災武庫火，匠石狼顧相愁冤。君不見南山棟梁益稀少，愛材養育誰復論。
雜曲歌辭 行路難三首 三 柳宗元 
飛雪斷道冰成梁，侯家熾炭雕玉房。蟠龍吐耀虎喙張，熊蹲豹擲爭低昂。攢巒叢崿射朱光，丹霞翠霧飄奇香。美人四向迴明璫，雪山冰谷晞太陽。星躔奔走不得止，奄忽雙燕棲虹梁。風臺露榭生光飾，死灰棄置參與商。盛時一去貴反賤，桃笙葵扇安可常。
雜曲歌辭 行路難 鮑溶 
玉堂向夕如無人，絲竹儼然宮商死。細人何言入君耳？塵生金尊酒如水。君今不念歲蹉跎，雁天明明涼露多。華燈青凝久照夜，綵童窈窕虛垂羅。入宮見妬君不察，莫入此地出風波。
雜曲歌辭 行路難五首 一 僧貫休 
不會當時作天地，剛有多般愚與智。到頭還用真宰心，何如上下皆清氣。大道冥冥不知處，那堪頓得羲和轡。義不義兮仁不仁，擬學長生更容易。負心爲爐復爲火，緣木求魚應且止。君不見燒金煉石古帝王，鬼火熒熒白楊裏。
雜曲歌辭 行路難五首 二 僧貫休 
君不見道傍廢井生古木，本是驕奢貴人屋。幾度美人照影來，素綆銀缾濯纖玉。雲飛雨散今如此，繡闥雕甍作荒谷。沸渭笙歌君莫誇，不應長是西家哭。休說遺編行者幾，至竟終須合天理。敗他成此亦何功，蘇張終作多言鬼。行路難，行路難，不在羊腸裏。
雜曲歌辭 行路難五首 三 僧貫休 
九有茫茫共堯日，浪死虛生亦非一。清淨玄音竟不聞，花眼酒腸暗如漆。或偶因片言隻字登第光二親，又不能獻可替不航要津。口談羲軒與周孔，履行不及屠沽人。行路難，行路難，日暮途遠空悲歎。
雜曲歌辭 行路難五首 四 僧貫休 
君不見道傍樹有寄生枝，青青鬱鬱同榮衰。無情之物尚如此，爲人不及還堪悲。父歸墳兮未朝夕，已分黃金爭田宅。高堂老母頭似霜，心作數支淚常滴。我聞忽如負芒刺，不獨爲君空歎息。古人尺布猶可縫，潯陽義犬令人憶。寄言世上爲人子，孝義團圓莫如此。
雜曲歌辭 行路難五首 五 僧貫休 
君不見山高海深人不測，古往今來轉青碧。淺近輕浮莫與交，池卑只解生荆棘。誰道黃金如糞土，張耳陳餘斷消息。行路難，行路難，君自看。
雜曲歌辭 行路難二首 一 僧齊己 
行路難，君好看。驚波不在黤黮間，小人心裏藏奔湍。七盤九折寒崷崪，翻車倒蓋猶堪出。未似是非脣舌危，闇中潛毀平人骨。君不見楚靈均，千古沈冤湘水濱。又不見李太白，一朝却作江南客。
雜曲歌辭 行路難二首 二 僧齊己 
下浸與高盤，不爲行路難。是非真險惡，翻覆作峰巒。漆媿同時黑，朱慙巧處丹。令人畏相識，欲畫白雲看。
雜曲歌辭 行路難 翁綬 
行路艱難不復歌，故人榮達我蹉跎。雙輪晚上銅梁雪，一葉春浮瘴海波。自古要津皆若此，方今失路欲如何？君看西漢翟丞相，鳳沼朝辭暮雀羅。
雜曲歌辭 行路難 薛能 
何處力堪殫？人心險萬端。藏山難測度，暗水自波瀾。對面如千里，迴腸似七盤。已經吳坂困，欲向鴈門難。南北誠須泣，高深不可干。無因善行止，車轍得平安。
雜曲歌辭 從軍中行路難二首 一 駱賓王 
君不見封狐雄虺自成羣，馮深負固結妖氛。玉璽分兵徵惡少，金壇受律動將軍。將軍擁旄宣廟略，戰士橫行靜夷落。長驅一息背銅梁，直指三巴逾劒閣。閣道岧嶤上戍樓，劒門遙裔俯靈丘。邛關九折無平路，江水雙源有急流。征役無期返，他鄉歲華晚。杳杳丘陵出，蒼蒼林薄遠。途危紫蓋峰，路澀青泥坂。去去指哀牢，行行入不毛。絕壁千里險，連山四望高。中外分區宇，夷夏殊風土。交趾枕南荒，昆彌臨北戶。川源饒毒霧，溪谷多淫雨。行潦四時流，崩查千歲古。漂梗飛蓬不自安，捫藤引葛度危巒。昔時聞道從軍樂，今日方知行路難。蒼江綠水東流駛，炎洲丹徼南中地。南中南斗映星河，秦川秦塞阻煙波。三春邊地風光少，五月瀘中瘴癘多。朝驅疲斥候，夕息倦誰何。向月彎繁弱，連星轉太阿。重義輕生懷一顧，東伐西征凡幾度。夜夜朝朝斑鬢新，年年歲歲戎衣故。灞城隅，滇池水，天涯望轉積，地際行無已。徒覺炎涼節物非，不知關山千萬里。棄置勿重陳，重陳多苦辛。且悅清笳楊柳曲，詎憶芳園桃李人。絳節朱旗分白羽，丹心白刃酬明主。但令一技君王識，誰憚三邊征戰苦。行路難，行路難，岐路幾千端。無復歸雲馮短翰，望日想長安。
雜曲歌辭 從軍中行路難二首 二 駱賓王 
君不見玉關塵色暗邊亭，銅鞮雜虜寇長城。天子按劒徵餘勇，將軍受脤事橫行。七德龍韜開玉帳，千里鼉鼓疊金鉦。陰山苦霧埋高壘，交河孤月照連營。連營去去無窮極，擁斾遙遙過絕國。陣雲朝結晦天山，寒沙夕漲迷疎勒。龍鱗水上開魚貫，馬首山前振鵰翼。長驅萬里讋祁連，分麾三命武功宣。百發烏號遙碎柳，七尺龍文迥照蓮。春來秋去移灰琯，蘭閨柳市芳塵斷。鴈門迢遰尺書稀，鴛被相思雙帶緩。行路難，誓令氛祲靜皐蘭。但使封侯龍額貴，詎隨中婦鳳樓寒。
雜曲歌辭 變行路難 王昌齡 
向晚橫吹悲，風動馬嘶合。前驅引旗節，千重陣雲帀。單于下陰山，砂礫空颯颯。封侯取一戰，豈復念閨閤。
雜曲歌辭 古別離 沈佺期 
白水東悠悠，中有西行舟。舟行有返棹，水去無還流。奈何生別者，戚戚懷遠遊。遠遊誰當惜，所悲會難收。自君間芳躧，青陽四五遒。皓月掩蘭室，光風虛蕙樓。相思無明晦，長歎累冬秋。離居分遲暮，駕高何淹留。
雜曲歌辭 古別離 孟雲卿 
朝日上高臺，離人怨秋草。但見萬里天，不見萬里道。君行本遙遠，苦樂良難保。宿昔夢同衾，憂心夢顛倒。含酸欲誰訴，轉轉傷懷抱。結髮年已遲，征行去何早。寒暄有時謝，顦顇難再好。人皆算年壽，死者何曾老。少壯無見期，水深風浩浩。
雜曲歌辭 古別離 李益 
雙劒欲別風悽然，雌沈水底雄上天。江迴漢轉兩不見，雲交雨合知何年。古來萬事皆由命，何用臨岐苦涕漣。
雜曲歌辭 古別離二首 一 于濆 
入室少情意，出門多路岐。黃鶴有歸日，蕩子無還時。人誰無分命，妾身何太奇。君爲東南風，妾作西北枝。青樓鄰里婦，終年畫長眉。自倚對良匹，笑妾空羅幃。
雜曲歌辭 古別離二首 二 于濆 
郎本東家兒，妾本西家女。對門中道間，終謂無離阻。豈知中道間，遣作空閨主。自是愛封侯，非關備胡虜。
雜曲歌辭 古別離二首 一 李端  洞庭湖
水國葉黃時，洞庭霜落夜。行舟聞商估，宿在楓林下。此地送君還，茫茫似夢間。後期知幾日，前路轉多山。巫峽通湘浦，迢迢隔雲雨。天晴見海檣，月落聞津鼓。人老自多愁，水深難急流。清宵歌一曲，白首對汀洲。
雜曲歌辭 古別離二首 二 李端  洞庭湖
與君桂陽別，令君岳陽待。後事忽差池，前期日空在。木落鴈嗷嗷，洞庭波浪高。遠山雲似蓋，極浦樹如毫。朝發能幾里，暮來風又起。如何兩處愁，皆在孤舟裏。昨夜天月明，長川寒且清。菊花開欲盡，薺菜拍來生。下江帆勢速，五兩遙相逐。欲問去時人，知投何處宿。空令猨嘯時，泣對湘潭竹。
雜曲歌辭 古別離 王縉 
下階欲離別，相對映蘭叢。含辭未及吐，淚落蘭叢中。高堂靜秋日，羅衣飄暮風。誰能待明月，迴首見牀空。
雜曲歌辭 古別離 僧皎然  太湖
太湖三山口，吳王在時道。寂寞千載心，無人見春草。誰堪緘怨者，持此傷懷抱。孤舟畏狂風，一點宿煙島。望所思兮若何，月蕩漾兮空波。雲離離兮北斷，鴈眇眇兮南多。身去兮天畔，心折兮湖岸。春山胡爲兮塞路，使我歸夢兮撩亂。
雜曲歌辭 古別離 聶夷中  送别 女子 情郎
欲別牽郎衣，問郎遊何處？不恨歸日遲，莫向臨邛去。
雜曲歌辭 古別離二首 一 施肩吾 
古人謾歌西飛燕，十年不見狂夫面。三更風作切夢刀，萬轉愁成繫腸線。所嗟不及牛女星，一年一度得相見。
雜曲歌辭 古別離二首 二 施肩吾 
老母別愛子，少妻送征郎。血流既四面，乃亦斷二腸。不愁寒無衣，不怕飢無糧。惟恐征戰不還鄉，母化爲鬼妻爲孀。
雜曲歌辭 古別離 吳融 
紫燕黃鵠雖別離，一舉千里何難追。猶聞啼風與叫月，流連斷續令人悲。賦情更有深繾綣，碧甃千尋尚爲淺。蟾蜍正向清夜流，蛺蝶須教墮絲罥。莫道斷絲不可續，丹穴鳳皇膠不遠。草草通流水不迴，海上兩潮長不返。
雜曲歌辭 古離別 王適 
昔歲驚楊柳，高樓悲獨守。今年芳樹枝，孤棲怨別離。珠簾晝不卷，羅幔曉長垂。苦調琴先覺，愁容鏡獨知。頻來鴈度無消息，罷去鴛文何用織。夜還羅帳空有情，春著帬腰自無力。青軒桃李落紛紛，紫庭蘭蕙日氛氳。已能顦顇今如此，更復含情一待君。
雜曲歌辭 古離別 常理 
君御狐白裘，妾居緗綺幬。粟鈿金夾膝，花錯玉搔頭。離別生庭草，征行斷戍樓。蠨蛸網清曙，菡萏落紅秋。小膽空房怯，長眉滿鏡愁。爲傳兒女意，不用遠封侯。
雜曲歌辭 古離別 姚係 
涼風已嫋嫋，露重木蘭枝。獨上高樓望，行人遠不知。輕寒入洞戶，明月滿秋池。燕去鴻方至，年年是別離。
雜曲歌辭 古離別 張彪 
離別無遠近，事歡情亦悲。不聞車輪聲，後會將何時。去日忘寄書，來日乖前期。縱知明當還，一夕千萬思。
雜曲歌辭 古離別 趙微明 
違別未幾日，一日如三秋。猶疑望可見，日日上高樓。惟見分手處，白蘋滿芳洲。寸心寧死別，不忍生離愁。
雜曲歌辭 古離別二首 一 孟郊 
松山雲繚繞，萍路水分離。雲去有歸日，水分無合時。春芳役雙眼，春色柔四支。楊柳織別愁，千條萬條絲。
雜曲歌辭 古離別二首 二 孟郊 
山川古今路，縱橫無斷絕。來往天地間，人皆有離別。行衣未束帶，中腸已先結。不用看鏡中，自知生白髮。欲陳去留意，聲向言前咽。愁結填心胸，茫茫若爲說。荒郊煙莽蒼，曠野風淒切。處處得相隨，人那不如月。
雜曲歌辭 古離別 顧況 
西江上，風動麻姑嫁時浪。西山爲水水爲塵，不是人間離別人。
雜曲歌辭 古離別 僧貫休  长江 别离 警示 爱情
離恨如旨酒，古今飲皆醉。只恐長江水，盡是兒女淚。伊余非此輩，送人空把臂。他日再相逢，清風動天地。
雜曲歌辭 古離別 韋莊  离别 写景
晴煙漠漠柳毿毿，不那離情酒半酣。更把馬鞭雲外指，斷腸春色在江南。
雜曲歌辭 生別離 孟雲卿 
結髮生別離，相思復相保。何知日已久，五變庭中草。眇眇天海途，悠悠吳江島。但恐不出門，出門無遠道。遠道行既難，家貧衣服單。嚴風吹積雪，晨起鼻何酸。人生各有戀，豈不懷所安。分明天上日，生死誓同歡。
雜曲歌辭 生別離 白居易  黄河
食蘗不易食梅難，蘗能苦兮梅能酸。未如生別之爲難，苦在心兮酸在肝。晨雞載鳴殘月沒，征馬重嘶行人出。迴看骨肉哭一聲，梅酸蘗苦甘如蜜。黃河水白黃雲秋，行人河邊相對愁。天寒野曠何處宿？棠梨葉戰風颼颼。生離別，生離別，憂從中來無斷絕。憂積心勞血氣衰，未年三十生白髮。
雜曲歌辭 遠別離 李白  洞庭湖 离别 写人 故事 忧国忧民 杂曲歌辞 感伤 乐府
遠別離，古有皇英之二女，乃在洞庭之南，瀟湘之浦。海水直下萬里深，誰人不言此離苦。日慘慘兮雲冥冥，猩猩啼煙兮鬼嘯雨。我縱言之將何補，皇穹竊恐不照余之忠誠。雷馮馮兮欲吼怒，堯舜當之亦禪禹。君失臣兮龍爲魚，權歸臣兮鼠變虎。或云堯幽囚，舜野死，九疑聯緜皆相似，重瞳孤墳竟何是。帝子泣兮綠雲間，隨風波兮去無還。慟哭兮遠望，見蒼梧之深山。蒼梧山崩湘水絕，竹上之淚乃可滅。
雜曲歌辭 遠別離 張籍  长江
蓮葉團團杏花拆，長江鯉魚鰭鬣赤。念君少年棄親戚，千里萬里獨爲客。誰言遠別心不易，天星墜地能爲石。幾時斷得城南陌，勿使居人有行役。
雜曲歌辭 遠別離二首 一 令狐楚 
楊柳黃金穗，梧桐碧玉枝。春來消息斷，早晚是歸時。
雜曲歌辭 遠別離二首 二 令狐楚 
玳織鴛鴦履，金裝翡翠簪。畏人相問著，不擬到城南。
雜曲歌辭 久別離 李白  思念 杂曲歌辞 女子 乐府
別來幾春未還家，玉窗五見櫻桃花。況有錦字書，開緘使人嗟。至此腸斷彼心絕，雲鬟綠鬢罷攬結。愁如迴飆亂白雪，去年寄書報陽臺。今年寄書重相催，胡爲東風爲我吹行雲。使西來，待來竟不來，落花寂寂委青苔。
雜曲歌辭 新別離 戴叔倫 
手把杏花枝，未曾經別離。黃昏掩閨後，寂寞自心知。
雜曲歌辭 今別離 崔國輔 
送別未能旋，相望連水口。船行欲映洲，幾度急搖手。
雜曲歌辭 暗別離 劉氏瑤 
槐花結子桐葉焦，單飛越鳥嗁青霄。翠軒輾雲輕遙遙，燕脂淚迸紅線條。瑤草歇芳心耿耿，玉佩無聲畫屏冷。朱弦暗斷不見人，風動花枝月中影。青鸞脈脈西飛去，海闊天高不知處。
雜曲歌辭 潛別離 白居易  爱情
不得哭，潛別離，不得語，暗相思，兩心之外無人知。深籠夜[鎖]獨棲鳥，利劒[春]斷連理枝。河水雖濁有清日，烏頭雖黑有白時。惟有潛離與暗別，彼此甘心無後期。
雜曲歌辭 別離曲 張籍 
行人結束出門去，馬蹏幾時踏門路。憶昔君初納綵時，不言身屬遼陽戍。早知今日當別離，成君家計良爲誰。男兒生身自有役，那得悞我少年時。不如逐君征戰死，誰能獨老空閨裏。
雜曲歌辭 別離曲 陸龜蒙  离别 写人 议论
丈夫非無淚，不灑離別間。仗劒對尊酒，恥爲游子顏。蝮蛇一螫手，壯士疾解腕。所思在功名，離別何足歎。
雜曲歌辭 西洲曲 溫庭筠 
悠悠復悠悠，昨日下西洲。西洲風色好，遙見武昌樓。武昌何鬱鬱，儂家定無匹。小婦被流黃，登樓撫瑤瑟。朱弦繁復輕，素手直淒清。一彈三四解，掩抑似含情。南樓登且望，西江廣復平。艇子搖兩槳，催過石頭城。門前烏臼樹，慘澹天將曙。鵾鵊飛復還，郎隨早帆去。迴頭語同伴，定復負情儂。去帆不安幅，作抵使西風。他日相尋索，莫作西洲客。西洲人不歸，春草年年碧。
雜曲歌辭 荆州樂 李白  思念 杂曲歌辞 妇女 乐府
白帝城邊足風波，瞿塘五月誰敢過。荆州麥熟繭成蛾，繅絲憶君頭緒多，撥穀飛鳴奈妾何。
雜曲歌辭 荆州樂二首 一 劉禹錫 
渚宮楊柳暗，麥城朝雉飛。可憐踏青伴，乘暖著輕衣。
雜曲歌辭 荆州樂二首 二 劉禹錫 
今日好南風，商旅相催發。沙頭檣竿上，始見春江闊。
雜曲歌辭 荆州泊 李端 
南樓西下時，月裏聞來棹。桂水舳艫回，荆州津濟鬧。移帷望星漢，引帶思容貌。今夜一江人，惟應妾身覺。
雜曲歌辭 紀南歌 劉禹錫 
風煙紀南城，塵土荆門路。天寒獵獸者，走上樊姬墓。
雜曲歌辭 宜城歌 劉禹錫 
野水遶空城，行塵起孤驛。花臺側生樹，石碣陽鐫頭。靡靡度行人，溫風吹宿麥。
雜曲歌辭 長干曲四首 一 崔顥  孤独 女子 思乡 唐诗三百首 乐府
君家定何處？妾住在橫塘。停舟暫借問，或恐是同鄉。
雜曲歌辭 長干曲四首 二 崔顥  家乡 女子 热爱 唐诗三百首 乐府
家臨九江水，去來九江側。同是長干人，生小不相識。
雜曲歌辭 長干曲四首 三 崔顥 
下渚多風浪，蓮舟漸覺稀。那能不相待，獨自逆潮歸。
雜曲歌辭 長干曲四首 四 崔顥 
三江潮水急，五湖風浪湧。由來花性輕，莫畏蓮舟重。
雜曲歌辭 長干行二首 一 李白  唐诗三百首
妾髮初覆額，折花門前劇。郎騎竹馬來，遶牀弄青梅。同居長干里，兩小無嫌猜。十四爲君婦，羞顏尚不開。低頭向暗壁，千喚不一迴。十五始展眉，願同塵與灰。常存抱柱信，豈上望夫臺。十六君遠行，瞿塘灩預堆。五月不可觸，猨鳴天上哀。門前遲行跡，一一生綠苔。苔深不能掃，落葉秋風早。八月蝴蝶來，雙飛西園草。感此傷妾心，坐愁紅顏老。早晚下三巴，預將書報家。相迎不道遠，直至長風沙。
雜曲歌辭 長干行二首 二 李白 
憶妾深閨裏，煙塵不曾識。嫁與長干人，沙頭候風色。五月南風興，思君在巴陵。八月西風起，想君發揚子。去來悲如何，見少別離多。湘潭幾日到，妾夢越風波。昨夜狂風度，吹折江頭樹。淼淼暗無邊，行人在何處？北客真王公，朱衣滿江中。日暮來投宿，數朝不肎東。好乘浮雲驄，佳期蘭渚東。鴛鴦綠浦上，翡翠錦屏中。自憐十五餘，顏色桃李紅。那作商人婦，愁水復愁風。
雜曲歌辭 長干行 張潮 
壻貧如珠玉，壻富如埃塵。貧時不忘舊，富貴多寵新。妾本富家女，與君爲偶匹。惠好一何深，中門不曾出。妾有繡衣裳，葳蕤金縷光。念君貧且賤，易此從遠方。遠方三千里，發去悔不已。日暮情更來，空望去時水。孟夏麥始秀，江上多南風。商賈歸欲盡，君今尚巴東。巴東有巫山，窈窕神女顏。常恐遊此山，果然不知還。
雜曲歌辭 小長干曲 崔國輔 
月暗送湖風，相尋路不通。菱歌唱不輟，知在此塘中。
雜曲歌辭 杞梁妻 僧貫休 
秦之無道兮四海枯，築長城兮遮北胡。築人築土一萬里，杞梁貞婦嗁嗚嗚。上無父兮中無夫，下無子兮孤復孤。一號城崩塞色苦，再號杞梁骨出土。疲魂飢魄相逐歸，陌上少年莫相非。
雜曲歌辭 盧女曲 崔顥 
二月春來半，宮中日漸長。柳垂金屋暖，花覆玉樓香。拂匣先臨鏡，調笙更炙簧。還將盧女曲，夜夜奉君王。
雜曲歌辭 盧姬篇 崔顥 
盧姬小小魏王家，綠鬢紅脣桃李花。魏王綺樓十二重，水精簾箔繡芙蓉。白玉闌干金作柱，樓上朝朝學歌舞。前堂後堂羅袖人，南窗北窗花發春。翠幌珠簾鬬弦管，一奏一彈雲欲斷。君王日晚下朝歸，鳴環佩玉生光輝。人生今日得驕貴，誰道盧姬身細微。
雜曲歌辭 邯鄲才人嫁爲廝養卒婦 李白  写人 女子 写人诗
妾本叢臺女，揚蛾入丹闕。自倚顏如花，寧知有凋歇。一辭玉階下，去若朝雲沒。每憶邯鄲城，深宮夢秋月。君王不可見，惆悵至明發。
雜曲歌辭 楊白花 柳宗元 
楊白花，風吹度江水。坐令宮樹無顏色，搖蕩春光千萬里。茫茫曉日下長秋，哀歌未斷城鵶起。
雜曲歌辭 茱萸女 萬楚 
山陰柳家女，九日采茱萸。復得東鄰伴，雙爲陌上姝。插花向高髻，結子置長裾。作性恆遲緩，非關詫丈夫。平明折林樹，日入反城隅。俠客邀羅袖，行人挑短書。蛾眉自有主，年少莫踟躕。
雜曲歌辭 于闐采花 李白  用人 杂曲歌辞 感伤 乐府
于闐采花人，自言花相似。明妃一朝西入胡，胡中美女多羞死。乃知漢地多名姝，胡中無花可方比。丹青能令醜者妍，無鹽翻在深宮裏。自古妬蛾眉，胡沙埋皓齒。
雜曲歌辭 秦女卷衣 李白  杂曲歌辞 爱情 乐府
天子居未央，妾侍卷衣裳。顧無紫宮寵，敢拂黃金牀。水至亦不去，熊來尚可當。微身奉日月，飄若螢火光。願君采葑菲，無以下體妨。
雜曲歌辭 愛妾換馬 一 張祜 
一面妖桃千里蹏，嬌姿駿背價應齊。乍牽玉勒辭金棧，催整花鈿出繡閨。去日豈無霑袂泣，歸時還有頓銜嘶。嬋娟躞蹀春風裏，揮手搖鞭楊柳堤。
雜曲歌辭 愛妾換馬 二 張祜 
綺閣香銷華厩空，忍將行雨換追風。休憐柳葉雙眉翠，卻愛桃花兩耳紅。侍宴永辭春色裏，趁朝休立漏聲中。恩勞未盡情先盡，暗泣嘶風兩意同。
雜曲歌辭 枯魚過河泣 李白 
白龍改常服，偶被豫且制。誰使爾爲魚，徒勞訴天帝。作書報鯨鯢，勿恃風濤勢。濤落歸泥沙，翻遭螻蟻噬。萬乘慎出入，柏人以爲誡。
雜曲歌辭 飲酒樂 聶夷中 
日月似有事，一夜行一周。草木猶須老，人生得無愁。一飲解百結，再飲破百憂。白髮欺貧賤，不入醉人頭。我願東海水，盡向杯中流。安得阮步兵，同入醉鄉遊。
雜曲歌辭 王孫遊 崔國輔 
自與王孫別，頻看黃鳥飛。應由春草誤，著處不成歸。
雜曲歌辭 發白馬 李白  黄河 战争 写马 杂曲歌辞 乐府 马
將軍發白馬，旌節渡黃河。簫鼓聒川嶽，滄溟湧洪波。武安有振瓦，易水無寒歌。鐵騎若雪山，飲流涸滹沱。揚兵獵月窟，轉戰畧朝那。倚劍登燕然，邊峰列嵯峨。蕭條萬里外，耕作五原多。一掃清大漠，包虎戢金戈。
雜曲歌辭 結韈子 李白  泰山 写人 咏史怀古 赞美 写人诗
燕南壯士吳門豪，筑中置鉛魚隱刀。感君恩重許君命，泰山一擲輕鴻毛。
雜曲歌辭 沐浴子 李白 
沐芳莫彈冠，浴蘭莫振衣。處世忌太潔，志人貴藏輝。滄浪有釣叟，吾與爾同歸。
雜曲歌辭 三臺二首 一 韋應物 
一年一年老去，明日後日花開。未報長安平定，萬國豈得銜杯。
雜曲歌辭 三臺二首 二 韋應物 
冰泮寒塘始綠，雨餘百草皆生。朝來門閤無事，晚下高齋有情。
雜曲歌辭 上皇三臺 韋應物 
不寐倦長更，披衣出戶行。月寒秋竹冷，風切夜窗聲。
雜曲歌辭 突厥三臺 韋應物 
鴈門山上鴈初飛，馬邑闌中馬正肥。日旰山西逢驛使，殷勤南北送征衣。
雜曲歌辭 宮中三臺二首 一 王建 
魚藻池邊射鴨，芙蓉園裏看花。日色柘袍相似，不著紅鸞扇遮。
雜曲歌辭 宮中三臺二首 二 王建 
池北池南草綠，殿前殿後花紅。天子千年萬歲，未央明月清風。
雜曲歌辭 江南三臺四首 一 王建 
揚州橋邊小婦，長干市裏商人。三年不得消息，各自拜鬼求神。
雜曲歌辭 江南三臺四首 二 王建 
青草湖邊草色，飛猨嶺上猨聲。萬里三湘客到，有風有雨人行。
雜曲歌辭 江南三臺四首 三 王建 
樹頭花落花開，道上人去人來。朝愁暮愁即老，百年幾度三臺。
雜曲歌辭 江南三臺四首 四 王建 
聞身彊健且爲，頭白齒落難追。准擬百年千歲，能得幾許多時。
雜曲歌辭 築城曲 張籍 
築城去，千人萬人齊抱杵。重重土堅試行錐，軍吏執鞭催作遲。來時一年深磧裏，著盡短衣渴無水。力盡不得拋杵聲，杵聲未定人皆死。家家養男當門戶，今日作君城下土。
雜曲歌辭 築城曲五解 元稹 
年年塞下丁，長作出塞兵。自從冒頓彊，官築遮虜城。築城須努力，城高遮得賊。但恐賊路多，有城遮不得。丁口傳父口，莫問城堅不。平城被虜圍，漢斸城牆走。因茲虜請和，虜往騎來多。半疑兼半信，築城猶嵯峨。築城安敢煩，願聽丁一言。請築鴻臚寺，兼愁虜出關。
雜曲歌辭 築城曲 陸龜蒙 
城上一掊土，手中千萬杵。築城畏不堅，堅城在何處？莫歎築城勞，將軍要却敵。城高功亦高，爾命何處惜。
雜曲歌辭 湖陰曲 溫庭筠 
祖龍黃須珊瑚鞭，鐵驄金面青連錢。虎髯拔劒欲成夢，日壓賊營如血鮮。海旗風急驚眠起，甲重光搖照湖水。蒼黃追騎塵外歸，森索妖星陣前死。五陵愁碧春萋萋，灞川玉馬空中嘶。羽書如電入青瑣，雪腕如搥催畫鞞。白虬天子金煌鋩，高臨帝座迴龍章。吳波不動楚山晚，花壓闌干春晝長。
雜曲歌辭 無愁果有愁曲 李商隱 
東有青龍西白虎，中含福皇包世度。玉壺渭水笑清潭，鑿天不到牽牛處。騏驎踏雲天馬獰，牛山撼碎珊瑚聲。秋娥點滴不成淚，十二玉樓無故釘。推煙唾月拋千里，十番紅桐一行死。白楊別屋鬼迷人，空留暗記如蠶紙。日暮向風牽短絲，血凝血散今誰是。
雜曲歌辭 起夜來 施肩吾 
香銷連理帶，塵覆合歡杯。嬾臥相思枕，愁吟起夜來。
雜曲歌辭 起夜半 聶夷中 
念遠心如燒，不覺中夜起。桃花帶露泛，立在月明裏。
雜曲歌辭 獨不見 沈佺期  思念 闺怨 唐诗三百首 乐府
盧家小婦鬱金堂，海燕雙栖玳瑁梁。九月寒砧催下葉，十年征戍憶遼陽。白狼河北音書斷，丹鳳城南秋夜長。誰知含愁獨不見，使妾明月照流黃。
雜曲歌辭 獨不見 王訓 
日晚宜春暮，風輭上林朝。對酒近初節，開樓蕩夜嬌。石橋通小澗，竹路上青霄。持底誰見許，長愁成細腰。
雜曲歌辭 獨不見 楊巨源 
東風豔陽色，柳綠花如霰。競理同心鬟，爭持合歡扇。香傳賈娘手，粉離何郎面。最恨卷簾時，含情獨不見。
雜曲歌辭 獨不見 李白  思念 杂曲歌辞 女子 乐府
白馬誰家子，黃龍邊塞兒。天山三丈雪，豈是遠行時。春蕙忽秋草，莎雞鳴曲池。風催寒椶響，月入霜閨悲。憶與君別年，種桃齊蛾眉。桃今百餘尺，花落成枯枝。終然獨不見，流淚空自知。
雜曲歌辭 獨不見 戴叔倫 
前宮路非遠，舊苑春將遍。玉戶看早梅，雕梁數歸燕。身輕逐舞袖，香暖傳歌扇。自知秋風詞，長侍昭陽殿。誰信後庭人，年年獨不見。
雜曲歌辭 獨不見 胡曾 
玉關一自有氛埃，年少從軍竟未回。門外塵凝張樂榭，水邊香滅按歌臺。窗殘夜月人何處？簾卷春風燕復來。萬里寂寥音信絕，寸心爭忍不成灰。
雜曲歌辭 攜手曲 田娥 
攜手共惜芳菲節，鶯啼錦花滿城闕。行樂逶迤念容色，色衰祗恐君恩歇。鳳笙龍管白日陰，盈虧自感青天月。
雜曲歌辭 大垂手 聶夷中 
金刀翦輕雲，盤用黃金縷。裝束趙飛燕，教來掌上舞。舞罷飛燕死，片片隨風去。
雜曲歌辭 夜夜曲 不詳 
愁人夜獨傷，滅燭臥蘭房。祗恐多情月，旋來照妾牀。
雜曲歌辭 夜夜曲 王偃 
北斗星移銀漢低，班姬愁思鳳城西。青槐陌上人行絕，明月樓前烏夜啼。
雜曲歌辭 夜夜曲 僧貫休 
蟪蛄切切風騷騷，芙蓉噴香蟾蜍高。孤燈耿耿征婦勞，更深撲落金錯刀。
雜曲歌辭 秋夜長 王勃 
秋夜長，殊未央。月明白露澄清光，層城綺閣遙相望。遙相望，川無梁。北風受節鴈南翔，崇蘭委質時菊芳。鳴環曳履出長廊，爲君秋夜擣衣裳。纖羅對鳳皇，丹綺雙鴛鴦。調砧亂杵思自傷，思自傷，征夫萬里戍他鄉。鶴關音信斷，龍門道路長。所在天一方，寒衣徒自香。
雜曲歌辭 秋夜長 張籍 
秋天如水夜未央，天漢東西月色光。愁人不寐畏枕席，暗蟲唧唧遶我傍。荒城爲村無更聲，起看北斗天未明。白露滿田風褭褭，千聲萬聲鶡鳥鳴。
雜曲歌辭 秋夜曲二首 一 王建 
天清漏長霜泊泊，蘭綠收榮桂膏涸。高樓雲鬟弄嬋娟，古瑟暗斷秋風弦。玉關遙隔萬里道，金刀不翦雙淚泉。香囊火死香氣少，向帷合眼何時曉？城烏作營嗁野月，秦川少婦生離別。
雜曲歌辭 秋夜曲二首 二 王建 
秋燈向壁掩洞房，良人此夜直明光。天河悠悠漏水長，南樓北斗兩相當。
雜曲歌辭 秋夜曲 張仲素  思念 秋天 闺怨
丁丁漏水夜何長，漫漫輕雲露月光。秋壁闇蟲通夕響，寒衣未寄莫飛霜。
雜曲歌辭 秋夜曲 王涯  唐诗三百首 思念 秋天 女子 乐府
桂魄初生秋露微，輕羅已薄未更衣。銀箏夜久殷勤弄，心怯空房不忍歸。
雜曲歌辭 夜坐吟 李白  杂曲歌辞 音乐 乐府 女子
冬夜夜寒覺夜長，沈吟久坐坐北堂。冰合井泉月入閨，青缸凝明照悲嗁。青缸滅，嗁轉多，掩妾淚，聽君歌。歌有聲，妾有情，情聲合，兩無違。一語不入意，從君萬曲梁塵飛。
雜曲歌辭 夜坐吟 李白 
踏踏馬頭誰見過，眼看北斗直天河。西風羅幕生翠波，鉛華笑妾顰青蛾。爲君起唱長相思，簾外嚴霜皆倒飛。明星爛爛東方陲，紅霞稍出東南涯，陸郎去矣乘斑騅。
雜曲歌辭 夜寒吟 鮑溶 
九衢金吾夜行行，上宮玉漏遙分明。霜飆乘陰掃地起，旅鴻迷雪繞枕聲。遠人歸夢既不成，留家惜夜歡心發。羅幕畫堂深皎潔，蘭煙對酒客幾人。獸火揚光二三月，細腰楚姬絲竹間。白紵長袖歌閑閑，豈識苦寒損朱顏。
雜曲歌辭 定情篇 喬知之 
共君結新婚，歲寒心未卜。相與遊春園，各隨情所逐。君念菖蒲花，妾感苦寒竹。菖花多豔姿，寒竹有貞葉。此時妾比君，君心不如妾。簪玉步河堤，妖韶援綠{𥫗/戢}。鳧鴈將子遊，鶯燕從雙栖。君念春光好，妾向春光嗁。君時不得意，妾棄還金閨。結言本同心，悲懽何未齊。怨咽前致辭，願得中所悲。人間丈夫易，世路婦難爲。始經天月照，終若流星馳。長信佳麗人，失意非蛾眉。廬江小吏婦，非關織作遲。本願長相對，今已長相思。復有遊宦子，結援從梁陳。燕居崇三朝，去來歷九春。誓心妾終始，蠶桑奉所親。歸願未克從，黃金贈路人。潔婦懷明義，從汎河之津。於今千萬年，誰當問水濱。更憶倡家樓，夫壻事封侯。去時思灼灼，去罷心悠悠。不憐妾歲晏，千載隴西頭。以茲常惕惕，百慮恆盈積。由來共結褵，幾人同匪石。故歲雕梁燕，雙去今來隻。今日玉庭梅，朝紅暮成碧。碧榮始芬敷，黃葉已[淅]瀝。何用念芳春，芳春有流易。何用重懽娛，懽娛俄戚戚。家本巫山陽，歸去路何長。敍言情未盡，采菉已盈筐。桑榆日映物，草色盈高岡。下有碧流水，上有丹桂香。桂枝不須折，碧流清且潔。贈君比芳菲，受惠常不滅。贈君淚潺湲，相思無斷絕。妾有秦家鏡，寶匣裝珠璣。鑑來年二八，不記易陰暉。妾無光寂寂，委照影依依。今日持爲贈，相識莫相違。
雜曲歌辭 定情樂 施肩吾 
敢嗟君不憐，自是命不諧。著破三條裾，卻還雙股釵。
雜曲歌辭 春江曲 郭元振  爱情
江水春沈沈，上有雙竹林。竹葉壞水色，郎亦壞人心。
雜曲歌辭 春江曲 張籍 
春江無雲潮水平，蒲心出水鳧雛鳴。長干夫壻愛遠行，自染春衣縫已成。妾身生長金陵側，去年隨夫住江北。春來未到父母家，舟小風多渡不得。欲辭舅姑先問人，私向江頭祭水神。
雜曲歌辭 春江曲 王涯 
搖漾越江春，相將看白蘋。歸時不覺夜，出浦月隨人。
雜曲歌辭 春江曲二首 一 張仲素 
家寄征江岸，征人幾歲遊。不知潮水信，每日到沙頭。
雜曲歌辭 春江曲二首 二 張仲素 
乘曉南湖去，參差疊浪橫。前洲在何處？霧裏鴈嚶嚶。
雜曲歌辭 江上曲 李嘉祐 
江上澹澹芙蓉花，江口蛾眉獨浣紗。可憐應是陽臺女，坐對鸕鷀嬌不語。掩面羞看北地人，回首忽作空山雨。蒼梧秋色不堪論，千載依依帝子魂。君看峯上斑斑竹，盡是湘妃泣淚痕。
雜曲歌辭 桃花曲 顧況 
魏帝宮人舞鳳樓，隋家天子泛龍舟。君王夜醉春眠[晏]，不覺桃花逐水流。
雜曲歌辭 樹中草 李白  命运 抒情 杂曲歌辞 乐府
鳥銜野田草，誤入枯桑裏。客土植危根，逢春猶不死。草木雖無情，因依尚可生。如何同枝葉，各自有枯榮。
雜曲歌辭 樹中草 張祜 
青青樹中草，託根非不危。草生樹卻死，榮枯君可知。
雜曲歌辭 春遊吟 李章 
初春遍芳甸，千里靄盈矚。美人摘新英，步步玩春綠。所思杳何處，宛在吳江曲。可憐不得共芳菲，日暮歸來淚滿衣。
雜曲歌辭 春遊樂 施肩吾 
一年三百六十日，賞心那似春中物。草迷曲塢花滿園，東家少年西家出。
雜曲歌辭 春遊樂二首 一 李端 
遊童蘇合帶，倡女蒲葵扇。初日映城時，相思忽相見。褰裳踏露草，理鬢回花面。薄暮不同歸，留情此芳甸。
雜曲歌辭 春遊樂二首 二 李端 
柘彈連錢馬，銀鉤妥墮鬟。采桑春陌上，踏草夕陽間。意合辭先露，心誠貌卻閑。明朝若相憶，雲雨出巫山。
雜曲歌辭 春遊曲三首 一 張仲素 
煙柳飛輕絮，風榆落小錢。濛濛百花裏，羅綺競鞦韆。
雜曲歌辭 春遊曲三首 二 張仲素 
騁望登香閣，爭高下砌臺。林間踏青去，席上意錢來。
雜曲歌辭 春遊曲三首 三 張仲素 
行樂三春節，林花百和香。當年重意氣，先占鬬雞場。
雜曲歌辭 樂府二首 一 劉言史 
花頷紅騣一向偏，綠槐香陌欲朝天。仍嫌衆裏嬌行疾，傍鐙深藏白玉鞭。
雜曲歌辭 樂府二首 二 劉言史 
噴珠團香小桂條，玉鞭兼賜霍嫖姚。弄影便從天禁出，碧蹏聲碎五門橋。
雜曲歌辭 樂府 顧況 
暖谷春光至，宸遊近甸榮。雲隨天仗轉，風入御簾輕。翠蓋浮佳氣，朱樓倚太清。朝臣冠劒退，宮女管弦迎。細草承雕輦，繁花入幔城。文房開聖藻，武衛宿天營。玉醴隨觴至，銅壺逐漏行。五星含土德，萬姓徹中聲。親祀先崇典，躬推示勸耕。國風新正樂，農器近消兵。道德關河固，刑章日月明。野人同鳥獸，率舞感升平。
雜曲歌辭 樂府 權德輿 
光風澹蕩百花吐，樓上朝朝學歌舞。身年二八壻侍中，幼妹承恩兄尚主。綠窗珠箔繡鴛鴦，侍婢先焚百和香。鶯嗁日出不知曙，寂寂羅幃春夢長。
雜曲歌辭 樂府三首 一 孟郊 
蓮子不可得，荷花生水中。猶勝道傍柳，無事蕩春風。
雜曲歌辭 樂府三首 二 孟郊 
淥萍與荷葉，同時一水中。風吹荷葉在，淥萍西復東。
雜曲歌辭 樂府三首 三 孟郊 
蓮花未開時，苦心終日卷。春水徒蕩漾，荷花未開展。
雜曲歌辭 樂府 陸長源 
芙蓉初出水，菡萏露中花。風吹著枯木，無奈值空槎。
雜曲歌辭 雜曲 王勃 
智瓊神女，來訪文君。蛾眉始約，羅袖初薰。歌齊曲韻，舞亂行分。若向陽臺薦枕，何啻得勝朝雲。
雜曲歌辭 古曲五首 一 施肩吾 
可憐江北女，慣唱江南曲。搖蕩木蘭舟，雙鳧不成浴。
雜曲歌辭 古曲五首 二 施肩吾 
郎爲匕上香，妾爲籠上灰。歸時雖暖熱，去罷生塵埃。
雜曲歌辭 古曲五首 三 施肩吾 
夜裁鴛鴦綺，朝織蒲桃綾。欲試一寸心，待縫三尺冰。
雜曲歌辭 古曲五首 四 施肩吾 
憐時魚得水，怨罷商與參。不如山支子，卻解結同心。
雜曲歌辭 古曲五首 五 施肩吾 
紅顏感暮花，白日同流水。思君如孤燈，一夜一心死。
雜曲歌辭 高句麗 李白 
金花折風帽，白馬小遲回。翩翩舞廣袖，似鳥海東來。
雜曲歌辭 摩多樓子 李賀 
玉塞去金人，二萬四千里。風吹沙作雲，一時渡遼水。天白水如練，甲絲雙串斷。行行莫苦辛，城月猶殘半。曉氣朔煙上，趢趗胡馬蹏。行人聽水別，隔隴長東西。
雜曲歌辭 遼東行 王建  战争 冬天 乐府 近代曲辞
遼東萬里遼水曲，古戍無城復無屋。黃雲蓋地雪作山，不惜黃金買衣服。戰回各自收弓箭，正西回面家鄉遠。年年郡縣送征人，將與遼東作丘坂。寧爲草木鄉中生，有身不向遼東行。
雜曲歌辭 渡遼水 王建  战争 近代曲辞 乐府
渡遼水，此去咸陽五千里。來時父母知隔生，重著衣裳如送死。亦有白骨歸咸陽，營家各與題本鄉。身在應無回渡日，駐馬相看遼水傍。
雜曲歌辭 昔昔鹽 垂柳覆金堤 趙嘏 
新年垂柳色，嫋嫋對空閨。不畏芳菲好，自緣離別嗁。因風飄玉戶，向日映金堤。驛使何時度？還將贈隴西。
雜曲歌辭 昔昔鹽 蘼蕪葉復齊 趙嘏 
提筐紅葉下，度日采蘼蕪。掬翠香盈袖，看花憶故夫。葉齊誰復見，風暖恨偏孤。一被春光累，容顏與昔殊。
雜曲歌辭 昔昔鹽 水溢芙蓉沼 趙嘏 
淥沼春光後，青青草色濃。綺羅驚翡翠，暗粉妒芙蓉。雲遍窗前見，荷翻鏡裏逢。將心託流水，終日渺無從。
雜曲歌辭 昔昔鹽 花飛桃李蹊 趙嘏 
遠期難可託，桃李自依依。花徑無容跡，戎裘未下機。隨風開又落，度日掃還飛。欲折枝枝贈，那知歸不歸。
雜曲歌辭 昔昔鹽 采桑秦氏女 趙嘏 
南陌采桑出，誰知妾姓秦。獨憐傾國貌，不負早鶯春。珠履盪花溼，龍鉤折桂新。使君那駐馬，自有侍中人。
雜曲歌辭 昔昔鹽 織錦竇家妻 趙嘏 
當年誰不羨，分作竇家妻。錦字行行苦，羅帷日日嗁。豈知登隴遠，祗恨下機迷。直候陽關使，殷勤寄海西。
雜曲歌辭 昔昔鹽 關山別蕩子 趙嘏 
那堪聞蕩子，迢遰涉關山。腸爲馬嘶斷，衣從淚滴斑。愁看塞上路，詎惜鏡中顏。儻見征西鴈，應傳一字還。
雜曲歌辭 昔昔鹽 風月守空閨 趙嘏 
良人猶遠戍，耿耿夜閨空。繡戶流宵月，羅帷坐曉風。魂飛沙帳北，腸斷玉關中。尚自無消息，錦衾那得同。
雜曲歌辭 昔昔鹽 恆斂千金笑 趙嘏 
玉顏恆自斂，羞出鏡臺前。早惑陽城客，今悲華錦筵。從軍人更遠，投喜鵲空傳。夫壻交河北，迢迢路幾千。
雜曲歌辭 昔昔鹽 長垂雙玉嗁 趙嘏 
雙雙紅淚墮，度日暗中嗁。鴈出居延北，人猶遼海西。向燈垂玉枕，對月灑金閨。不惜羅衣溼，惟愁歸意迷。
雜曲歌辭 昔昔鹽 蟠龍隨鏡隱 趙嘏 
鸞鏡無由照，蛾眉豈忍看。不知愁髮換，空見隱龍蟠。那愜紅顏改，偏傷白日殘。今朝窺玉匣，雙淚落闌干。
雜曲歌辭 昔昔鹽 綵鳳逐帷低 趙嘏 
巧繡雙飛鳳，朝朝伴下帷。春花那見照，暮色已頻欺。欲卷思君處，將嗁裛淚時。何年征戍客？傳語報佳期。
雜曲歌辭 昔昔鹽 驚魂同夜鵲 趙嘏 
萬里無人見，衆情難與論。思君常入夢，同鵲屢驚魂。孤寢紅羅帳，雙嗁玉筯痕。妾心甘自保，豈復暫忘恩。
雜曲歌辭 昔昔鹽 倦寢聽晨雞 趙嘏 
去去邊城騎，愁眠掩夜閨。披衣窺落月，拭淚待鳴雞。不憤連年別，那堪長夜嗁。功成應自恨，早晚發遼西。
雜曲歌辭 昔昔鹽 暗牖懸蛛網 趙嘏 
暗中蛛網織，歷亂綺窗前。萬里終無信，一條徒自懸。分從珠露滴，愁見隙風牽。妾意何聊賴，看看劇斷弦。
雜曲歌辭 昔昔鹽 空梁落燕泥 趙嘏 
春至今朝燕，花時伴獨嗁。飛斜珠箔隔，語近畫梁低。帷卷閑窺戶，牀空暗落泥。誰能長對此，雙去復雙棲。
雜曲歌辭 昔昔鹽 前年過代北 趙嘏 
代北幾千里，前年又復經。燕山雲自合，胡塞草應青。鐵馬喧鼙鼓，蛾眉怨錦屏。不知羌笛曲，掩淚若爲聽。
雜曲歌辭 昔昔鹽 今歲往遼西 趙嘏 
萬里飛書至，聞君已渡遼。祗諳新別苦，忘卻舊時嬌。烽戍年將老，紅顏日向彫。胡沙兼漢苑，相望幾迢迢。
雜曲歌辭 昔昔鹽 一去無還意 趙嘏 
良人征絕域，一去不言還。百戰攻胡虜，三冬阻玉關。蕭蕭邊馬思，獵獵戍旗閑。獨把千重恨，連年未解顏。
雜曲歌辭 昔昔鹽 那能惜馬蹏 趙嘏 
雲中路杳杳，江畔草萋萋。妾久垂珠淚，君何惜馬蹏。邊風悲曉角，營月怨春鼙。未道休征戰，愁眉又復低。
雜曲歌辭 水調 歌第一 不詳 
平沙落日大荒西，隴上明星高復低。孤山幾處看烽火，壯士連營候鼓鼙。
雜曲歌辭 水調 歌第二 不詳 
猛將關西意氣多，能騎駿馬弄琱戈。金鞍寶鉸精神出，笛倚新翻水調歌。
雜曲歌辭 水調 歌第三 不詳 
王孫別上綠珠輪，不羨名公樂此身。戶外碧潭春洗馬，樓前紅燭夜迎人。
雜曲歌辭 水調 歌第四 不詳 
隴頭一叚氣長秋，舉目蕭條總是愁。秖爲征人多下淚，年年添作斷腸流。
雜曲歌辭 水調 歌第五 不詳 
雙帶仍分影，同心巧結香。不應須換彩，意欲媚濃妝。
雜曲歌辭 水調 入破第一 不詳 
細草河邊一鴈飛，黃龍關裏挂戎衣。爲受明王恩寵甚，從事經年不復歸。
雜曲歌辭 水調 入破第二 不詳 
錦城絲管日紛紛，半入江風半入雲。此曲只應天上去，人間能得幾回聞。
雜曲歌辭 水調 入破第三 不詳 
昨夜遙歡出建章，今朝綴賞度昭陽。傳聲莫閉黃金屋，爲報先開白玉堂。
雜曲歌辭 水調 入破第四 不詳 
日晚笳聲咽戍樓，隴雲漫漫水東流。行人萬里向西去，滿目關山空恨愁。
雜曲歌辭 水調 入破第五 不詳 
千年一遇聖明朝，願對君王舞細腰。乍可當熊任生死，誰能伴鳳上雲霄。
雜曲歌辭 水調 入破第六徹 不詳 
閨燭無人影，羅屏有夢魂。近來音耗絕，終日望君門。
雜曲歌辭 水調 吳融 
鑿河千里走黃沙，浮殿西來動日華。可道新聲是亡國，且貪惆悵後庭花。
雜曲歌辭 堂堂 一 李義府 
鏤月成歌扇，裁雲作舞衣。自憐回雪影，好取洛川歸。
雜曲歌辭 堂堂 二 李義府 
嬾正鴛鴦被，羞褰玳瑁牀。春風別有意，密處也尋香。
雜曲歌辭 堂堂 李賀 
堂堂復堂堂，紅脫梅灰香。十年粉蠹生畫梁，飢蟲不食推碎黃。蕙花已老桃葉長，禁院懸簾隔御光。華清源中礜石湯，裴回百鳳隨君王。
雜曲歌辭 涼州 歌第一 不詳 
漢家宮裏柳如絲，上苑桃花連碧池。聖壽已傳千歲酒，天文更賞百僚詩。
雜曲歌辭 涼州 歌第二 不詳 
朔風吹葉鴈門秋，萬里煙塵昏戍樓。征馬長思青海北，胡笳夜聽隴山頭。
雜曲歌辭 涼州 歌第三 不詳 
開篋淚霑襦，見君前日書。夜臺空寂寞，猶見紫雲車。
雜曲歌辭 涼州 排遍第一 不詳 
三秋陌上早霜飛，羽獵平田淺草齊。錦背蒼鷹初出按，五花驄馬餵來肥。
雜曲歌辭 涼州 排遍第二 不詳 
鴛鴦殿裏笙歌起，翡翠樓前出舞人。喚上紫微三五夕，聖明方壽一千春。
雜曲歌辭 涼州詞 耿[湋] 
國使翩翩隨斾旌，隴西岐路足荒城。氈裘牧馬胡雛小，日暮蕃歌三兩聲。
雜曲歌辭 涼州詞 一 張籍 
邊城暮雨鴈飛低，蘆筍初生漸欲齊。無數鈴聲遙過磧，應馱白練到安西。
雜曲歌辭 涼州詞 二 張籍 
古鎮城門白磧開，胡兵往往傍沙堆。巡邊使客行應早，每待平安火到來。
雜曲歌辭 涼州詞 三 張籍  边将 水 写景 谴责
鳳林關裏水東流，白草黃榆六十秋。邊將皆承主恩澤，無人解道取涼州。
雜曲歌辭 涼州詞 薛逢  黄河 爱国
昨夜蕃兵報國讐，沙州都護破涼州。黃河九曲今歸漢，塞外縱橫戰血流。
雜曲歌辭 太和 第一 不詳 
國門卿相舊山莊，聖主移來宴綠芳。簾外輾爲車馬路，花間踏出舞人場。
雜曲歌辭 太和 第二 不詳 
國鳥尚含天樂轉，寒風猶帶御衣香。爲報碧潭明月夜，會須留賞待君王。
雜曲歌辭 太和 第三 不詳 
庭前鵲遶相思樹，井上鶯歌爭刺桐。含情少婦悲春草，多是良人學轉蓬。
雜曲歌辭 太和 第四 不詳 
塞北江南共一家，何須淚落怨黃沙。春酒半酣千日醉，庭前還有落梅花。
雜曲歌辭 太和 第五徹 不詳 
我皇膺運太平年，四海朝宗會百川。自古幾多明聖主，不如今帝勝堯天。
雜曲歌辭 伊州 歌第一 蓋嘉運 
秋風明月獨離居，蕩子從戎十載餘。征人去日殷勤屬，歸鴈來時數寄書。
雜曲歌辭 伊州 歌第二 蓋嘉運 
彤闈曉闢萬鞍迴，玉輅春遊薄晚開。渭北清光搖草樹，州南嘉景入樓臺。